Ceriakan Aidilfitri, foodpanda Berkongsi Kemeriahan Syawal Bersama Mereka Yang Memerlukan

Dikala semua tengah bergembira menyambut Syawal bersama sanak-saudara di kampung halaman, ada antara mereka yang menyambut raya hanya sehelai sepinggang. Pernah tak kita terfikir bagaimana golongan gelandangan atau mereka yang tidak berkemampuan menyambut raya?

Kebiasaan masyarakat lebih fokus pada anak yatim, ibu-ibu tunggal & golongan asnaf sehingga komuniti yang tidak berkemampuan dan gelandangan disisihkan. Dengan membuat kelainan pada Syawal kali ini, foodpanda mendekati komuniti yang tidak berkemampuan dengan memberi sumbangan berupa makanan.

Dengan mengadakan kempen Berkat Ramadan, 1 pesanan bersamaan 1 hidangan untuk didermakan pada komuniti yang memerlukan, kempen yang diadakan sepanjang Ramadan ini telah membuat kutipan sebanyak 246,446 makanan. Untuk mengetahui kesinambungan inisiatif foodpanda bersama Coca-Cola, saksikan melalui video ini:-

Selain berkongsi dana kutipan derma daripada kempen Berkat Ramadan, foodpanda juga memperkenalkan bekal by foodpanda. Servis ini adalah satu-satunya platform penghantaran Malaysia yang diiktiraf halal oleh Jabatan Kemajuan Islam (JAKIM). Untuk memberi peluang pekerjaan kepada komuniti yang kurang berkemampuan dan komuniti ini, foodpanda membuka booth untuk pendaftaran sebagai rider bekal by foodpanda secara percuma.

Macam mana kita nak kenal rider bekal by foodpanda dengan rider foodpanda adalah melalui pakaian seragam dan beg rider yang bewarna kuning dan merah jambu.

Kalau anda nak tau lebih banyak lagi tentang bekal by foodpanda ini atau ada yang mencari  peluang pekerjaan boleh website bekal by foodpanda.


Cerita Badminton Malaysia Ke Olimpik Yang Wajar Setiap Rakyat Perlu Tahu

Malaysia tidak pernah merangkul pingat emas dalam sukan Olimpik. Walaupun kita sudah menyertai Olimpik sejak Tokyo 1964 (dan sebelum itu sebagai Malaya dan Borneo Utara sejak Melbourne 1956). Punca utama adalah kerana acara sukan yang dipertandingkan semuanya bukan sukan dimana atlet kita handal pada tahap dunia. Dan oleh kerana itu, jangankan pingat emas bahkan perak dan gangsa pun tidak pernah kita kecapi.

Semuanya berubah apabila IOC memutuskan bahawa sukan badminton terpilih sebagai salah satu sukan dalam Olimpik Barcelona 1992. Badminton adalah satu sukan dimana negara kita boleh diambil kira sebagai kuasa besar sukan itu dan atlet badminton kita merupakan antara pemain terbaik dunia. Dengan adanya badminton dalam sukan Olimpik, kemungkinan Malaysia merangkul pingat emas bukan lagi persoalan ya atau tidak tetapi lebih kepada persoalan bila ia akan berlaku.

Kalaulah mahu dicongak edisi Olimpik yang mana satu paling berpotensi memberikan kilauan emas buat Malaysia, maka Barcelona 1992 mungkin berada dalam senarai teratas. Baru sahaja dua bulan sebelum Barcelona 1992, Malaysia muncul juara Piala Thomas di Kuala Lumpur. Lantas kita turun ke gelanggang badminton di Barcelona selaku juara Piala Thomas, piala paling berprestij dalam dunia badminton.

Pun begitu Foo Kok Keong hanya mampu mara ke pusingan ketiga sebelum ditundukkan oleh jagoan Indonesia, Ardy Wiranata manakala Rashid Sidek pula cuma pergi sejauh suku akhir dan tumpas kepada perseorangan Denmark, Thomas Stuer-Lauridsen.

Dalam acara beregu pula, beregu Cheah Soon Kit/Soo Beng Kiang tewas pada Li Yongo/Tian Yingbi dari China dalam pusingan pertama. Hanya beregu Razif Sidek/Jalani Sidek sahaja yang pergi sejauh separuh akhir sebelum kalah kepada beregu Korea Selatan, Kim Moon-soo/Park Joo-bong sekaligus memberikan pingat pertama Malaysia di Olimpik dalam bentuk gangsa. Tidak ada atlet badminton wanita negara di Barcelona 1992. Indonesia yang tewas pada kita dalam akhir Piala Thomas dua bulan sebelumnya muncul juara keseluruhan badminton di Barcelona 1992.

Selepas kecewa di Barcelona 1992, pasukan badminton negara turun ke gelanggang di Atlanta 1996 dengan tekad baru memburu kilauan emas. Harapan perseorangan disandarkan pada veteran Rashid Sidek dan muka baru, Ong Ewe Hock. Beregu pula menyaksikan gandingan Cheah Soon Kit/Soo Beng Kiang diceraikan untuk membentuk gandingan Cheah Soon Kit/Yap Kim Hock dan Soo Beng Kiang/Tan Kim Her.

Buat kali pertama juga atlet badminton wanita kita turun iaitu Chan Chia Fong. Namun beliau tewas dalam perlawanan pertama kepada perseorangan China, Ya Zhaoying. Rekod Malaysia di Atlanta 1996 lebih baik, Rashid Sidek merangkul pingat gangsa dengan menewaskan Heryanto Arbi dari Indonesia. Beregu Cheah Soon Kit/Yap Kim Hock pula mara ke perlawanan akhir bertemu beregu Indonesia, Rexy Mainaky/Rick Subagja.

Empat tahun lalu dalam Piala Thomas 1992, Cheah Soon Kit yang merupakan senior sekolah aku pernah menewaskan beregu musuh dari Indonesia mereka itu ketika bergandingan bersama Soo Beng Kiang. Tetapi di Atlanta 1996 skrip sebaliknya yang terjadi dan beregu kita hanya berpuas hati dengan pingat perak. Kali ini Korea Selatan pula mendominasi pungutan pingat badminton sedang kita hanya pulang dengan satu perak dan satu gangsa.

Selepas membaiki rekod Olimpik kita di Atlanta 1996, edisi Sydney 2000 pula adalah edisi Olimpik yang wajar kita lupakan. Malaysia diwakili oleh Wong Choon Hann dan Ong Ewe Hock dalam acara perseorangan, manakala untuk beregu pula Choong Tan Fook/Lee Wan Wah dan Cheah Soon Kit/Yap Kim Hock menjadi sandaran negara. Hanya Choong Tan Fook/Lee Wan Wah sahaja yang pergi jauh, tetapi tunduk dalam penentuan pingat gangsa kepada beregu Korea Selatan. Malaysia pulang dengan tangan kosong, China mendominasi pungutan pingat badminton keseluruhan di Sydney 2000.

Athens 2004 menyaksikan penyertaan paling ramai atlet badminton Malaysia. Dalam perseorangan lelaki, Malaysia diwakili oleh pemain veteran Wong Choon Hann, Roslin Hashim dan seorang pemain muda bernama Lee Chong Wei. Untuk beregu pula gandingan Choong Tan Fook/Lee Wan Wah ditemani oleh gandingan Chan Chong Ming/Chew Choon Eng manakala beregu wanita menyaksikan kemunculan Chin Eei Hui/Wong Pei Tty.

Walaubagaimanapun kuantiti tidak menjanjikan kualiti. Kita pulang tangan kosong sekali lagi, pencapaian terbaik pun setakat suku akhir oleh Choong Tan Fook/Lee Wan Wah yang tewas kepada Lee Dong-soo/Yoo Yong-sung, beregu dari negara pakar beregu iaitu Korea Selatan. China sekali mendominasi kutipan pingat badminton di Athens 2004.

Trivia: Lin Dan juga turut serta di Olimpik buat kali pertama di Athens 2004, sama seperti Lee Chong Wei. Tapi Lin Dan kalah di perlawanan pertama kepada Ronald Susilo dari Singapura. Lee Chong Wei pergi jauh sedikit, ke pusingan kedua sebelum tewas kepada Chen Hong dari China.

Selepas dua edisi Olimpik berakhir dengan tangan kosong, Malaysia turun di Beijing 2008 sekali lagi dengan pasukan yang besar. Lee Chong Wei dan Wong Choon Hann untuk perseorangan lelaki; Choong Tan Fook/Lee Wan Wah dan Koo Kien Keat/Tan Boon Heong untuk beregu lelaki; Wong Mew Choo untuk perseorangan wanita dan Wong Pei Tty/Chin Eei Hui untuk beregu wanita.

Tetapi atlet wanita kita bungkus awal seperti kebiasaan, manakala beregu lelaki Choong Tan Fook/Lee Wan Wah terus dilanda badi Korea Selatan. Koo Kien Keat/Tan Boon Heong mara hingga ke suku akhir sebelum ditundukkan oleh beregu mantap Indonesia, Markis Kido/Hendra Setiawan dalam perjalanan mereka merangkul emas. Hanya Lee Chong Wei berjaya merangkul pingat buat negara dalam bentuk perak apabila tewas pada Lin Dan. China seperti dijangka selaku tuan rumah mendominasi sukan badminton di Beijing 2008.

Malaysia turun ke London 2012 dengan pemburuan pingat emas diteruskan, khususnya dalam acara perseorangan lelaki. Lee Chong Wei seperti biasa mengepelai pemburuan, dibantu oleh beregu lelaki Koo Kien Keat/Tan Boon Heong, perseorangan wanita Tee Jing Yi dan beregu campuran Chan Peng Soon/Goh Liu Ying.

Sekali lagi kita mengulang skrip yang sama. Hanya Lee Chong Wei berjaya merangkul pingat, perak setelah tewas sekali lagi kepada seteru utama Lin Dan. London 2012 juga menyaksikan dominasi total oleh China, merangkul semua lima pingat emas yang dipertandingkan untuk acara sukan badminton, kali pertama dalam sejarah Olimpik.

Trivia: Selain pingat perak oleh Lee Chong Wei, Malaysia juga berjaya membawa pulang sebutir pingat gangsa sumbangan atlet terjun, Pandelela Rinong. Sukan terjun muncul sukan kedua menyumbangkan pingat buat negara di Olimpik.

Lapan atlet badminton bersaing di Rio 2016. Untuk kali pertama juga Malaysia bersaing dalam semua lima acara, perseorangan lelaki dan wanita, beregu lelaki, wanita dan juga campuran. Perseorangan wanita Tee Jing Yi kandas di peringkat kumpulan, manakala beregu wanita Vivian Hoo Kah Mun/Woon Khe Wei mara ke pusingan kalah mati tetapi tumpas di suku akhir kepada beregu wanita Jepun, Misaki Matsutomo/Ayaka Takahashi.

Pun begitu dalam tiga acara badminton lain kita mempunyai wakil di perlawanan akhir, dan potensi tiga pingat emas. Pemburuan pingat emas Malaysia nampak seperti akan membuahkan hasil tetapi pengakhirannya sudah pun kita ketahui semalam. Kesemua prospek tiga emas berubah menjadi perak. Pun begitu ia masih pencapaian terbaik dalam acara badminton oleh Malaysia sepanjang sejarah Olimpik, hasil usaha Lee Chong Wei, Goh V Shem/Tan Wee Kiong dan Chan Peng Soon/Goh Liu Ying.

China muncul juara keseluruhan dalam acara sukan badminton, tetapi kali ini hanya dengan dua butir pingat emas. Malaysia pulang dengan tiga perak dari badminton, berserta satu perak dari sukan terjun dan satu gangsa dari sukan lumba basikal. Juga menjadikan Olimpik Rio 2016 sebaga edisi Olimpik terbaik negara.

Kita perlu tunggu empat tahun lagi. Tetapi apa yang pasti peluang terbaik untuk Malaysia merasai pingat emas masih lagi dalam sukan badminton berbanding terjun atau lumba basikal. Cumanya, dunia badminton semakin berubah. Pada tahun 2014, Jepun telah muncul juara Piala Thomas, memecah dominasi sekian lama oleh China, Indonesia dan Malaysia.

Tahun 2016 pula menyaksikan Denmark pula muncul juara Piala Thomas, juara pertama dari luar benua Asia. Rio 2016 juga menyaksikan pemain perseorangan wanita Sepanyol, Carolina Marin merangkul pingat emas, PV Sindhu dari India untuk pingat perak dan Nozomi Okuhara untuk pingat gangsa.

Kali pertama dalam sejarah perseorangan wanita badminton di Olimpik tiada China atau Indonesia di podium. Kejayaan beregu wanita Jepun, Misaki Matsutomo/Ayaka Takahashi muncul juara diikuti beregu Denmark dan Korea Selatan untuk perak dan gangsa juga bermakna tidak ada beregu China di podium untuk acara beregu wanita buat kali pertama dalam sejarah Olimpik. Kesimpulannya?

Tokyo 2020 akan jauh lebih mencabar bukan kerana musuh tradisi seperti China, Indonesia atau Korea Selatan. Tetapi kerana munculnya pencabar baru badminton dalam sukan Olimpik. Namun Tokyo 2020 adalah deadline untuk Malaysia merangkul pingat emas. Ya lah, tahun 2020 tu kan kita dah jadi negara maju ikut pada perancangan Wawasan 2020?

Baca lagi: ‘Surat Lin Dan’ Untuk Lee Chong Wei Ini Pasti Buat Anda Terharu


Cerita Benar Kisah Cinta Antara Seorang Lelaki Miskin Dan Gadis Kaya

Seorang lelaki miskin bertemu dengan seorang gadis kaya dan mereka jatuh cinta antara satu sama lain. Si gadis pulang ke negaranya, si lelaki berjanji untuk melawatnya. Masa berlalu silih berganti tapi dia masih struggle untuk berjumpa dengan si gadis. Dia mengambil keputusan untuk menunaikan janjinya dengan melakukan satu perjalanan merentasi 8 buah negara untuk berjumpa dengan cinta hatinya.

Ini bukan kisah filem Bollywood akan datang walaupun ia nampak sepertinya. Ini ialah kisah Dr. Pradyumma Kumar Mahanandia dari India dan Charlotte Von Schedvin dari Sweden dan sememangnya ia mempunyai elemen-elemen filem Bollywood – emosi, drama, dan cinta.

Dilahirkan pada 1949 dalam sebuah keluarga miskin di Odisha, Dhenkanai, PK ialah seorang artis yang berbakat. Walau bagaimanapun, keluarganya tidak mampu untuk membiayai pelajarannya. Disebabkan sistem kasta, dia sering menjadi ejekan orang lain. Pada tahun 1971, dia menyertai College of Art di New Delhi dan mula mencipta populariti hasil karya portretnya.

Pada 1975, seorang pelajar 19 tahun di London, Charlotte Von Sledvin pergi ke India untuk membuat potretnya selepas mendengar tentang PK. Sudah ditakdirkan mereka jatuh cinta ketika PK sedang menyiapkan potret Charlotte.

Charlotte menggunakan nama India Charulata dan mereka berkahwin mengikut adat orang India.

Apabila sudah sampai masa Charlotte perlu pulang, dia meminta suaminya untuk ikut bersama. Namun, PK masih seorang pelajar dan mahu menamatkan pengajiannya. PK turut menolak tawaran isterinya yang mahu memberikan tiket kapal terbang. PK mahu bertemu dengan Charlotte dengan usaha sendiri. Selepas isterinya pergi, mereka berdua berhubung melalui surat.

Cinta yang ada pada PK terlalu kuat dan dia mahu menunaikan janjinya. Tapi realiti tidak mudah seperti yang dibayangkan. Tanpa duit ia menyukarkan PK untuk bertemu isterinya. Tapi dia tidak mudah putus asa. Dia menjual semua barangnya dan membeli sebuah basikal terpakai dan memulakan perjalanan ke barat merentasi 8 buah negara pada tahun 1978. Dia hanya membawa alatan melukis dan lukisannya bersama.

Dia sampai di Amritsar dari New Delhi sebelum memasuki Afghanistan, Iran, Turkey, Bulgaria, Yugoslavia, Germany, Austria dan Denmark. Basikalnya rosak beberapa kali ketika dalam perjalanan dan dia kehabisan makanan untuk beberapa hari namum semua itu tidak mematahkan semangatnya.

Selepas 4 bulan dan 3 minggu berkayuh, dia akhirnya sampai ke Gothernburg, Sweden.

Pada masa itu tidak banyak negara memerlukan visa untuk masuk. Ketika sampai di Sweden, dia disoal oleh pegawai imigresen yang terkejut melihat seorang lelaki datang dari India dengan basikal. PK memberi tahu mereka sebab kedatangannya dan menunjukkan gambar perkahwinannya dengan Charlotte.

Pihak berkuasa terkejut dan tidak menyangka yang seorang kerabat diraja dari Eropah berkahwin dengan seorang lelaki miskin di India.

Terkejutnya dengan berita tersebut, PK ragu-ragu sama ada Charlotte akan menerima cintanya atau tidak.

Apabila Charlotte mendapat tahu tentang khabar seorang lelaki India yang kayuh basikal ke Sweden selama hampir 5 bulan, dia memandu ke Gothernburg untuk berjumpa suaminya dengan penuh rasa gembira. Ibu bapanya menerima PK sebahagian daripada keluarga mereka dan memecah tradisi diraja yang menghalang orang bukan kulit putih tinggal bersama orang bangsawan.

Selepas 40 tahun perkahwinan, Dr PK Mahanandia bertugas sebagai Ambassador Odiya Cultural India ke Sweden dan tinggal bersama isterinya dan dua orang anak di Sweden. Orang kampungnya menyambut kedatangannnya dengan meriah sekali setiap kali dia membuat lawatan.

Pradyumna sangat dikenali di Sweden sebagai seorang artis dan bekerja sebagai penasihat Seni dan Budaya, di bawah kerajaan Sweden. Kerajaan Sweden juga telah membuat satu filem untuk menghargai kisah cinta agung mereka.

Lukisan-lukisan PK telah dipamerkan di bandar-bandar besar seluruh dunia termasuk digunakan untuk kad ucapan UNICEF.

Pada 4 Januari 2012, dia telah dianugerahkan doctorate degree (Degree of Honoris Causa) dari Utkal University of Culture (UCC) di Bhubaneshwar, Odisha, India.

Pembuat filem terkenal Bollywood Sanjay Leela Bhansali sedang dalam perancangan untuk menghasilkan filem berdasarkan kisah cinta PK Mahanandia dan Charlotte.

LIKE dan FOLLOW Vocket di Facebook serta Instagram


Penulis ‘Cerita Budak Design’ Jelaskan Apa Itu ‘Brand Master Guide’ Logo

Baru-baru ni, kecoh tentang satu kononnya apa diperkatakan sebagai branding baru kepada ibu kota negara Malaysia. Kecohnya bukan apa, kecohnya para netizen kerana hasil kerjanya tidak berapa memberangsangkan, dan disimbahkan lagi minyak tanah ke api, respon yang diberikan oleh Datuk Bandar dan wakil DBKL, sangatlah menunjukkan yang tahap perubahan mentaliti rakyat Malaysia khususnya, kepada lebih positif terhadap dunia design masih jauh perjalanannya.

Sebagai seorang creative designer yang dah berkecimpung dalam industri hampir enam tahun dan terjebak secara keseluruhannya hampir sepuluh tahun, aku mahu lihat yang satu hari nanti mentaliti kau rakyat Malaysia terhadap design itu dipandang tinggi. Sama tinggi dengan seorang doktor, akauntan, jurutera, usahawan dan lain-lainnya.

Satu perkara kau kena faham, kerja seorang designer itu tidaklah semudah yang orang sangka. Bahkan secara peribadinya, aku pandang semua kerjaya itu adalah sama sahaja mulianya. Dan tahap kemuliaan itu sebenarnya tak terletak pada ‘nama kerjaya’ itu sendiri, tapi lebih kepada kau yang memperkerjayakan kerjaya itu.

Seorang doktor, akan dipandang serong masyarakat kalau doktor itu buat perkara yang melanggar etikanya sebagai seorang doktor bukan?

Akauntan yang menggelapkan RM2.6 Bilion duit syarikat, adakah semua akauntan dipandang sebegitu rupa?

Tinggi dan rendahnya diri kau sebagai seorang designer terletak kepada diri kau sendiri. Dan, apa yang aku lihat pada cara situasi baru-baru ini dikendalikan, kebanyakkannya terlalu mengikut emosi dan terlalu cepat menjatuhkan hukum yang entah silap nanti, cuma terkena balik kepada diri sendiri.

“RM15,000 buat logo “sampah” macam tu?!”

“Kahkahkah, ini mesti buat sendiri pakai Power Point, lepas tu siap.”

“Logo ni, 15 minit dah boleh siap. Agaknya, 1 minit rate dia RM1,000 lah kot.”

Kalau kau tanya aku, RM15,000 itu kecil kalau nak dibandingkan dengan satu kerja branding lengkap dari seorang designer. Kalau kau tengok kata-kata dari wakil DBKL, dia sebutkan yang RM15,000 was spent on the brand master guide. ‘Brand Master Guide’ adalah kata kuncinya. Kau yang cepat jatuhkan hukum, tahu apa itu ‘brand master guide’?

Brand master guide kalau kau nak tahu, dalam kata mudahnya, guideline untuk kau guna bila nak handle branding placement satu-satu entiti itu. Dalam dunia advertising, ada terma-terma seperti corporate identity (CI).

Dari logo sampailah ke segala benda yang kau boleh fikirkan yang akan menterjemahkan brand entiti tersebut. Kalau ambil seperti contoh DBKL sebutkan, ‘comprising of logo, tagline, description, rationale and strategy’. Nampak remeh, tapi untuk Kuala Lumpur, aku tak tahu sejauh mana perginya brand master guide mereka.

Tapi aku yakin, untuk brand besar seperti Petronas, Maybank, sesetengah univerisiti, mungkin tahap perincian mereka sampai ada sebuah buku yang khas untuk brand master guide sahaja.

Aku pernah terjebak untuk handle logo CIMB lebih kurang dua tahun lepas. Mereka jadi penaja utama, dan aku cuma bermain dengan logo mereka. Tapi hampir beratus kali juga kiranya, berbalas-balas emel, kerana ada yang tak boleh bersama dengan logo CIMB.

Tak boleh langsung ada warna kuning sebab kuning warna competitor mereka. Saiz logo kena X cm, jarak logo lain dengan logo CIMB kena Y cm, warna belakang background CIMB kena hitam dan sebagainya. The do’s and don’t adalah perkara yang seorang brand master guide designer kena fikirkan untuk kegunaan masa hadapan.

Analoginya, kira macam al-Quran lah. Allah turunkan al-Quran sebagai panduan dalam kehidupan seharian. Kau ikut Alhamdulillah, kau tak ikut, berdosalah.

Ada satu contoh yang aku gunakan sebagai reference apabila buat branding. Diberi nama ‘Graphic Standard Manual’ oleh NASA yang dihasilkan pada tahun 1976. Setebal 60 muka surat yang sudah made public. 60 muka mungkin tak nampak banyak mana, tapi bayangkan kau buat 60 muka surat pada tahun 1976 secara manual tanpa software seperti Illustrator (AI versi pertama keluar tahun 1986 ok!).

Kalau satu hari nanti kau jumpa klien yang susah untuk faham, mungkin kau boleh gunakan ini sebagai reference untuk mereka lihat.

Dari sini, untuk aku bersifat adil, aku perlu tahu secara terperinci apa yang dimaksudkan oleh wakil DBKL tersebut. Apa yang terkandung dalam “brand master guide” yang diperkatakan?

Aku setuju yang bandar se-gah Kuala Lumpur berhak lebih dari logo yang dikatakan datang dari satu template percuma dari internet. Itu, aku salahkan designer 100%, sebab untuk satu projek yang sebesar branding untuk bandar utama negara, kau guna template percuma, itu memang langkah bunuh diri.

Tapi dalam masa sama, aku lebih marahkan para designer sendiri yang terlalu cepat menghukum “pesalah” tanpa dibuktikan “bersalah”.

Kalau ikut siri realiti TV COPS, not guilty until proven in the court of law.

Kalau kau betul-betul seorang designer, kau sepatutnya faham serba-sebanyak kenapa dan mengapa logo Kuala Lumpur berakhir sebegitu rupa. Kau sepatutnya tahu bahawa menjadi seorang designer di Malaysia bukanlah satu perkara yang mudah. Lagi-lagi, kalau klien yang kau dapat adalah klien yang salah, maka bertabahlah.

Dari hari pertama berita ni viral, aku DEMAND untuk tahu secara terperinci design process, case study dan segala yang berkait dalam penciptaan logo Kuala Lumpur tersebut. Dengan andaian bahawa segala yang aku minta untuk lihat ini, wujudlah.

Apa yang aku minta ini secara kasarnya adalah perkara biasa dalam satu proses design. Lagi-lagi kalau yang dikatakan bernilai RM15,000. Lagi-lagi bila wakil DBKL sebutkan ‘brand master guide’, maka aku andaikan yang apa yang aku minta itu sepatutnya wujud.

Tapi, aku tahu, perkara-perkara macam ni bukan senang-senang si designer untuk made public. Mungkin ada confidentiality agreement. Mungkin masih on-going project.

Kalau tak wujud, then Houston we have a problem.

RM15,000 itu secara relatifnya kecil; dengan syarat, kau buat kerja kau. Aku pernah satu masa dulu dapat projek yang bernilai dalam lingkungan yang sama. Mula-mula tu memang rasa seronok sebab secara pukal, at the end of the project, kau dapat satu angka besar dari biasa masuk dalam akaun kau.

Tapi, apabila kau buat kira-kira matematik mudah, kau ambil kira masa kau habiskan, kau ambil kira masa yang kau tak habiskan untuk bersama keluarga sebab nak siapkan projek tu, kau ambil kira ulang-alik revisi design dengan klien, kau ambil kira pula potensi projek-projek lain yang kau terpaksa tolak dan kau ambil kira mental exhaustion yang kau kena hadap sepanjang tempoh masa projek berjalan.

Kau kira-kira berbaloi atau tidak? (Peace!)

Sebab itulah, aku cuba berlaku adil untuk tidak terus condemn mereka yang terlibat dalam proses pembuatan design logo Kuala Lumpur. Walaupun separuh hati aku sudah rage dengan hasil yang dilancarkan.

Dapat lagi lepas kecoh, Datuk Bandar umumkan pula yang logo belum final, boleh tambah baik. Disebabkan Datuk Bandar dah cakap begitu, DBKL terpaksa counter dengan kata sebenarnya dah final, dah habis RM15,000. Situasi ini betul-betul menggambarkan yang seorang designer itu senang-senang boleh diperkotak-katikkan sebegitu rupa.

Tapi aku chill. Marah, marah juga, tapi bertenang.

Semua ni letak dalam mentaliti kau dan aku. Aku percaya yang perubahan itu akan berlaku bila dia datang dalam diri sendiri. Change comes within. Misi memartabatkan kerjaya seorang designer masih jauh. Tapi itu bukan bermakna, aku akan buat hal aku, cara aku, dan menyusahkan orang lain dengan cara-cara yang langsung tak melambangkan kau seorang designer profesional.


Cerita Di Sebalik Masalah Iklim Dalam ‘Cover’ Terbaru Majalah Time Yang Dihasilkan Oleh Artis Malaysia

Adalah satu impian buat para artis di seluruh dunia untuk memaparkan karya mereka pada satu majalah yang paling popular di dunia, iaitu Time. Dan kini, impian itu berjaya dikecapi oleh salah seorang artis kelahiran Malaysia.

Karya seni kontemporari Malaysia Red Hong Yi mengenai perubahan iklim telah dipaparkan di dalam satu terbitan majalah Time terbaharu. Anak kelahiran Sabah ini mencipta peta dunia yang diliputi dengan 50,000 batang mancis hijau yang mewakili pokok digunakan bagi melambangkan perubahan iklim yang mempengaruhi dan memusnahkan dunia.

Bercakap kepada majalah Time, Red menyatakan bahawa motivasi beliau disebalik karya ini adalah berasal daripada desakan untuk bersama-sama menangani isu perubahan iklim. Idea ini katanya datang setelah melihat peta dunia di mana perubahan iklim telah memberi kesan yang sama di semua tempat di dunia.

Bekerja bersama enam orang krew yang lain, Red berkata bahawa dia menghabiskan sekitar lapan jam selama dua minggu untuk melekatkan batang mancis itu di papan putih dan memerlukan hanya dua minit untuk membakarnya.

Tambah beliau, ketika pandemi COVID-19 terus menyerang dunia, dia mahu mengingatkan orang ramai bahawa tidak ada negara yang tidak terpengaruh dengan krisis global, baik masalah wabak atau keruntuhan ekonomi atau, seperti isu khas ini, pemanasan global dan perubahan iklim.

Pelukis grafiti Malaysia hasilkan rekaan ‘cover’ buat single terbaru Chris Brown. Klik pautan di bawah untuk membaca.

Pelukis Grafiti Malaysia Hasilkan Rekaan ‘Cover’ Buat Single Terbaru Chris Brown

Kelazatan Laksa Malaysia Dikongsi Dalam Komik Baharu X-Men

Lukisan ‘Pelukis Jalanan’ Berjaya Curi Perhatian Tuanku Dan Raja Permaisuri Agong


Cerita Di Sebalik Peniaga Warung Cendol ‘Kurang Ajar’

Beberapa hari yang lalu kisah “Peniaga Melayu Kurang Ajar” tersebar di Internet. Kisah ini adalah mengenai kisah sebuah warung cendol dan rojak yang terletak di Senawang, Negeri Sembilan yang “kurang ajar” kerana kesedapan makanan dan minuman yang disediakan.

Berikut adalah penulisan penuh yang tersebar di Internet:

KISAH BENAR: Peniaga muda MELAYU kurang ajar!

Lokasi kejadian: MAHA CENDOL, TAMAN TASIK JAYA, SENAWANG N.sembilan.

Petang tadi aku tersesat jln di area senawang Seremban. Dipenghujung simpang berhampiran traffic light, aku ternampak satu gerai tertulis MAHA CENDOL. Aku pun singgah nak tanya penunjuk jln. Tekak pun rasa haus. Aku order semangkok cendol durian dengan rojak sotong sepinggan. Dalam menunggu dtg budak melayu, berjanggut panjang jugak. Boleh tahan ramah jugak budak ni. Aku budget owner la ni. Tunggu punya tunggu, sampai la cendol durian & rojak sotongnya yang orang kata sedap sangat tu! Aku buat relax je la. Baru sesuap masuk mulut, woiii kurang hajak betoi!! Berdiri aku! Apa punya resepi kau buat ni??!! Ni la dia kalau orang melayu meniaga!! Kombinasi cendol durian dia, perghhh terbaikkk woiii!! Pure, manis, melekat, melekit dekat tekak gua cakap luu!! Ini cendol durian terbaik pernah aku rasa. Sedap manis melekat dgn jagong dan kacang merah ?? Rojak sotong dia?? Haaa yg ni betoi gila punya! Bak kata Ahmad Nispu dlm filem ibu mertuaku “Aku pusing seluruh Malaya termasuk Singapura, tak pernah jumpa rojak pasembok sesedap ini.” Rupanya ptg itu bukan tersesat tapi terbaiikkk broo. Tak pernah terfikir orang melayu, budak muda pulak tu boleh buat cendol dgn rojak sesedap ni. memang terbaikkkk!!! Korang kena cuba la kalau nak tau kuajaq tak kuajaq cendol dengan rojak dia. Sekian, cerita peniaga melayu kurang ajar. Hihihi. Terima kasih membaca catatan petang aku ??

Sebarkan dan support anak muda melayu kita ??????

Penulisan di atas menarik hati kami untuk mengetahui lebih lanjut tentang MAHA Cendol. Syukur, kami akhirnya diberi berpeluang untuk mengenali pemilik MAHA Cendol iaitu Tuan Khairul Anwar Sarjat untuk menemubual beliau tentang warung cendolnya yang semakin terkenal itu. Ikuti temubual kami di bawah:

Assalamualaikum Tuan Khairul Anwar yang dimuliakan, terima kasih kerana sudi memberi kami peluang untuk menemubual Tuan. Berikut adalah soalan-soalannya:

1. Boleh ceritakan serba sedikit tentang latar belakang Tuan.

Saya berumur 29 tahun dan merupakan anak sulung dari 6 orang adik-beradik. Sudah berkahwin dan dikurniakan dengan seorang cahaya mata. Mempunyai diploma dalam bidang kejuruteraan automotif, pernah bekerja di beberapa syarikat automotif dan pernah juga mempunyai syarikat fire fighting bersama rakan kongsi sebelum serius dengan MAHA Cendol pada tahun 2012.

2. Sejak bilakan Tuan memulakan perniagaan MAHA Cendol dan boleh ceritakan bagaimana Tuan bermula.

Saya mula membuka MAHA Cendol secara serius pada tahun 2012 selepas menyertai Expo MAHA 2012 (di situ juga nama MAHA Cendol bermula) di mana ketika itu saya bersama-adik beradik yang lain berniaga cendol dan air minuman.

Pada tahun 2010 saya telah memulakan perniagaan sendiri di dalam bidang fire fighting. Namun, saya boleh dianggap gagal akibat ditipu oleh rakan kongsi dan semua duit modal saya lesap. Tanpa mahu memikirkan kekecewaan daripada kegagalan itu, dengan sedikit ilmu yang Allah kurniakan, saya memulakan perniagaan MAHA CENDOL pada tahun 2012 dengan hanya bermodalkan RM1000 yang saya pinjam dari ibu saya. Tanpa modal untuk menyewa kedai, saya bermula dengan menjaja di tepi jalan. Bermula dengan di Sepang, kemudian beralih ke Bandar Baru Bangi. Akibat permohonan untuk mendapatkan lesen penjaja di kedua-dua tempat gagal, dan gerai saya kerap kali disita oleh Majlis Perbandaran, saya tekad untuk pulang ke kampung dan berniaga di Senawang pada September tahun lepas (2014). Alhamdulillah, permohonan lesen di Negeri Sembilan amat mudah. Permohonan lesen saya terus diterima dan saya diberi lesen penjaja. Dengan persaingan yang tinggi, jujur saya katakan, memang agak sukar untuk saya bersaing dengan nama-nama cendol yang sudah terkenal di Negeri Sembilan ini. Beberapa bulan pertama berniaga di Senawang ini, saya hanya dapat sekitar RM20-RM100 sehari. Namun, saya selalu positif. Saya yakin, pasti akan ada rezeki untuk saya satu hari nanti. Hari demi hari, perniagaan saya menunjukkan peningkatan. Dengan sokongan dan kepercayaan yang sangat kuat dari keluarga saya, kesusahan dan rintangan yang saya lalui tidak pernah mengajar saya erti putus asa.

3. Bagaimana kisah “Peniaga Melayu Kurang Ajar” yang menyentuh perniagaan Tuan itu mula menjadi viral, dan adakah Tuan mengenali penulis asal cerita itu?

Semasa membaca tajuk post itu, pada mulanya saya sangat terkejut kerana saya nampak gambar yang digunakan itu adalah gambar gerai saya dan pastinya bercakap tentang MAHA Cendol. Namun apabila membaca ceritanya, Alhamdulillah dia sebenarnya sangat berpuas hati dengan servis dan menu kami. Kisah “Peniaga Melayu Kurang Ajar” ini datang dari salah satu akaun Instagram yang saya pasti merupakan salah seorang pelanggan saya, namun tidak pasti siapa kerana beliau hanya berkata pernah singgah di gerai saya. Saya menghubungi beliau juga melalui Instagram untuk mengucapkan terima kasih dan katanya, beliau juga tidak sangka cerita gila-gila yang hanya mahu berkongsi kesedapan cendol durian dan rojak sotong itu mendapat perhatian ramai selepas di-repost oleh adik perempuan saya di page Facebook beliau, kemudian di share oleh kaum keluarga. Bermula dari situlah kisah “Peniaga Melayu Kurang Ajar” itu mendapat perhatian ramai.

4. Bagaimana kesan artikel “Peniaga Melayu Kurang Ajar” terhadap perniagaan Tuan?

Tajuk yang negatif memberi impak yang sangat luar biasa. Sejak viral bermula hari Isnin, saya menerima pelanggan yang di luar jangkaan. Alhamdulillah, syukur atas rezeki yang Allah berikan. Terima kasih kepada saudara/saudari yang telah menulis mengenai MAHA Cendol ini. Kebanyakan feedback yang saya terima mengenai rasa cendol dan rojak juga sangat positif. Namun, saya masih mencari sistem terbaik untuk melayan pelanggan yang ramai datang ke gerai MAHA Cendol tanpa membuat mereka tunggu terlalu lama. Saya juga sangat kekurangan kakitangan dan masih dalam usaha menambah kakitangan bagi membantu malancarkan perniagaan ini. Buat masa sekarang, saya hanya dibantu oleh ahli keluarga sahaja. Dari menjaga page Maha Cendol di Facebook, sehinggalah menjaja di gerai setiap hari. Itulah yang saya katakan tadi, sebab utama saya mampu bertahan walaupun ada yang memandang hina terhadap penjaja kecil seperti saya, adalah kerana sokongan kuat isteri, anak, ibu bapa dan adik-beradik saya. Tanpa mereka, mungkin saya telah lama gulung tikar dan kembali bekerja makan gaji.

5. Melihat jumlah mereka yang beratur di warung Tuan, kami tertarik untuk mengetahui tentang menu yang Tuan tawarkan kepada peminat-peminat. Apakah menu-menu yang ada di warung Tuan.

6. Di mana lokasi perniagaan Tuan, dan cara-cara untuk berhubung dengan Tuan untuk tempahan.

7. Apakah harapan dan perancangan Tuan terhadap MAHA Cendol selepas ini.

Saya sangat berharap seluruh netizen terus memberi sokongan kepada MAHA Cendol dan perniagaan anak muda di Malaysia ini. Teruskan memberi pendapat yang membina untuk kami anak muda lebih maju dalam apa yang kami lakukan.

Walaupun perniaagaan Maha Cendol hanyalah perniagaan gerai kecil tepi jalan, saya sangat berhasrat untuk membuka lebih banyak cawangan Maha Cendol dan memberi peluang kepada anak-anak muda yang mempunyai kesungguhan yang tinggi dan minat dalam perniagaan seperti saya.

8. Apa-apa perkongsian dan ucapan Tuan buat peminat dan bakal peminat MAHA Cendol.

Bumi Allah ini luas. Rezeki boleh datang pelbagai cara. Kalau anda punya impian, teruskan! Biarpun orang keji, jangan pernah malu berniaga di gerai kecil. Fokus, usaha dan selalu minta dengan ALLAH. InsyaAllah, boleh berjaya.

Buat seluruh penggemar MAHA Cendol, terima kasih yang tidak terhingga atas sokongan anda kepada anak muda seperti saya. Saya masih belajar. Segala kekurangan saya mohon ampun dan maaf. Semoga ALLAH balas budi anda semua. Kepada yang baru kenal MAHA Cendol, jemputlah singgah ke gerai saya di Taman Tasik Jaya, Senawang. InsyaAllah, saya akan sentiasa cuba bagi yang terbaik untuk semua.

Sabtu – Khamis
12pm – 6pm (tutup awal bila cendol habis)

10. Di mana boleh mendapatkan informasi terkini mengenai Maha Cendol?

BACA: 10 Makanan Malaysia Yang Buatkan Lelaki Jadi Penyayang Dan Setia. Perempuan Pasti Suka

BACA: 14 Tempat Makan Menarik Dan Halal Di Seremban, Negeri Sembilan Yang Perlu Anda Cuba

LIKE dan FOLLOW Vocket di Facebook serta Instagram


Cerita Di Sebalik ‘Rumah Paling Sunyi’, Dibina Untuk Selamat Dari Serangan Zombie?

Sebuah gambar dengan rumah putih yang berdiri sendirian di sebuah bukit mencetuskan tanda tanya ramai pembaca. Ia telah berjaya menarik minat pengguna internet sejak bertahun-tahun lamanya sehingga diberi gelaran sebagai ‘rumah paling sunyi di dunia’.

Terletak di Pulau Elliðaey di Kepulauan Vestmannaeyjar, rumah sunyi ini berdiri di tengah rumput hijau dengan kawasan bukit yang landai. Ia dianggap sebuah kawasan yang cantik tetapi tidak pernah dihuni sejak tahun 1930-an. Manakala kewujudan rumah putih ditengah-tengah kepulauan itu menguatkan lagi tanda tanya dan misteri.

Selama bertahun-tahun, peminat teori konspirasi telah mengembangkan beberapa khabar angin mengenai rumah ini. Ada yang menyatakan bahawa ia dibina oleh seorang ahli peniagaan sebagai tempat perlindungan dari serangan zombie. Manakala yang lain pula menyatakan ia adalah tempat untuk pemuja agama.

A post shared by FiebreViajera (@fiebreviajera)

Bagaimanapun, kisah sebenar di sebalik cerita mengenai rumah paling sunyi di dunia ini adalah ia dibina pada tahun 1950-an oleh persatuan pemburu. Kebanyakan anggota mereka akan datang ke pulau ini bagi memburu puffin.

Biarpun rumah paling sunyi ini dilihat tenang dan jauh dari hiruk piruk kota. Tetapi ia bukanlah tempat yang sesuai untuk diduduki kerana rumah ini tidak mempunyai elektrik dan air yang digunakan pula berdasarkan sistem tadahan air hujan.

Apa yang menariknya, ada beberapa orang yang pernah tinggal di Pulau Elliðaey hingga tahun 1930-an. Mereka memilih untuk berpindah dari pulau itu disebabkan untuk mencari peluang yang lebih baik di sekitar Islandia.

Kini, Pulau Elliðaey ini adalah sarang utama untuk burung dan ikan-ikan segar. Ia disenaraikan sebagai kawasan perlindungan alam dengan orang ramai dibenarkan untuk memburu di sana. Jika anda ingin menjejakkan kaki ke sana, sebuah syarikat pelancongan di kepulauan Vestmannaejar menawarkan lawatan sehari ke pulau sunyi ini.

Terdahulu, tuan rumah difahamkan tidak mahu menjual rumahnya kepada pemaju. Klik pautan di bawah untuk membaca.

Berdegil Tidak Mahu Jual Tanah, Rumah Lelaki Ini Ibarat ‘Up’ Di Dunia Sebenar

Dipuji Cantik Oleh Netizen, Bilik Persis Rumah Studio Ini Sebenarnya Penjara Di Sweden


Cerita Ini Mengajar Kami Untuk Tengok-Tengok Orang Sebelah Yang Kesusahan. Best!

Shazreen Fazlynda memang seorang yang berbakat menghasilkan video pendek.

Video terbaru beliau bertajuk “Garam” ini bukan sahaja sarat dengan pengajaran tetapi juga amat menghiburkan.

Kami berharap anda gembira menonton video ini.


20 Aplikasi iPhone Paling Popular Sepanjang 2016

Tahun 2016 akhirnya bakal melabuhkan tirai. Pelbagai aplikasi telah tercipta dan viral. Tidak dilupakan juga aplikasi yang telah terkubur sepanjang tahun ini.

Setakat ini lebih 2 juta aplikasi telah tersedia buat di Apple Store. Syarikat tersebut turut mengumumkan 20 aplikasi paling top sepanjang 2016 termasuk 10 aplikasi percuma dan berbayar.

Aplikasi yang paling kerap dimuat turun sepanjang tahun ini adalah Snapchat. Snapchat yang berada pada tangga kelima pada list tahun lepas berjaya menarik lebih ramai pengguna menggantikan aplikasi Trivia Crack. Tidak hairanlah Instagram bersungguh-sungguh cuba implemen perkara yang sama aplikasinya.

Aplikasi yang paling viral pada tahun ini iaitu Pokémon Go tampil sebagai aplikasi percuma ketiga paling popular dimuat-turun manakala Facebook Messenger di tempat kedua.

Berikut merupakan senarai aplikasi berbayar dan percuma iPhone yang paling popular sepanjang 2016:

1. Snapchat
2. Messenger
3. Pokémon GO
4. Instagram
5. Facebook
6. YouTube
7. Google Maps
8. Pandora
9. Netflix
10. Spotify Music

Top Paid iPhone Apps
1.Heads Up!
2. Face Swap Live
3. Minecraft: Pocket Edition
4. Facetune
5. KIMOJI
6. 7 Minute Workout Challenge
7. Geometry Dash
8. Plague Inc.
9. Akinator the Genie
10. Bloons TD 5

Agak mengejutkan melihat aplikasi Heads Up! mengungguli carta. Mungkin kerana aplikasi ini kurang popular di Malaysia berbanding negara luar. Untuk pengetahuan anda aplikasi ini memerlukan 2 individu bermain guessing game dengan cara yang sangat fun dan interaktif.

Dipopularkan melalui rancangan Ellen, aplikasi ini berjaya menjadi Top Paid iPhone Apps 2016. Aplikasi lain seperti Minecraft dan Workout Challenge terus selesa berada di dalam carta selepas setahun carta Top Paid iPhone Apps 2015 diumumkan.

Ingat lagi aplikasi Dubsmash? Aplikasi lipsync yang sangat popular di kalangan Artis Malaysia pada tahun lepas ini gagal memasuki carta aplikasi iPhone pada tahun ini.


Cerita Nenas Ini Mungkin Boleh Membantu Anda Menjadi Jutawan

Iklan daripada Thailand memang terkenal dengan mesej dan inspirasi. Iklan daripada Sarnrak dibawah ini membawa mesej “melentur buluh dari rebungnya”. Sesungguhnya, skil pembelajaran anak-anak bermula semenjak mereka masih bayi lagi dengan meniru ibu bapa mereka.

Jadi, tentukan apa yang anda inginkan untuk anak-anak anda dan ubahlah diri anda sendiri dahulu. Jangan mengharapkan mereka membesar menjadi “orang yang lain”.


Lihat Bagaimana Motorsikal Seperti Dalam Filem Fiksyen Ini Tercipta

Seorang ayah mendapat inspirasi dari lukisan anak perempuannya yang berusia 13 tahun. Lukisan itu memaparkan sebuah motosikal beroda satu. Kesan inspirasi itu dia telah menjadikannya satu realiti melalui Ryno Motors. Motosikal beroda satu yang direkanya itu bersaiz separuh dari motosikal biasa. Dengan menggunakan tayar lebar dan mengaplikasikan sistem imbangan, Ryno Motors kini boleh dijadikan alternatif kepada penduduk bandar.

LIKE dan FOLLOW Vocket di Facebook serta Instagram


Cerita Tragis Yang Anda Belum Tahu Di Sebalik Jenama Biskut Popular Ini

Ini adalah kisah sejarah yang amat mengejutkan bagi jenama biskut yang terkenal. Anda patut baca cerita ini sampai habis, jika anda peminat tegar produk ini.

Ia adalah kisah benar, yang saya dapatkan daripada seorang sahabat sewaktu menuntut di Jepun dulu. Cuma latar, tarikh dan perincian baru nak dirumuskan sekarang.

Bagi sesetengah orang, mungkin tiada moral dari kisah benar ini, namun bagi saya ia cukup bermakna. Apabila saya lihat produk Pepero buatan Korea, saya akan teringat dengan cerita Glico (produk sama tapi syarikat pengeluarnya berlainan).

Sebagai seorang pengamal Salestory-Telling, saya sering menggunakan cerita ini sewaktu menjual apa-apa produk yang berasaskan coklat, biskut coklat, ataupun snek junk food. Teknik ini juga sesuai untuk produk yang diedarkan secara B2B (pembekal-peniaga), kerana cerita-cerita begini dapat merapatkan hubungan persahabatan. Setelah itu, insyaAllah apa yang kita jual, mudah dibelinya.

Pada 18 Mac 1984, dua orang lelaki telah memecah masuk dan menculik presiden Glico, Katsuhisa Ezaki. Siapa yang tak kenal dengan syarikat Glico, syarikat gergasi gula-gula dan jajan dari Osaka yang mengeluarkan beratus produk cemilan, paling popular adalah Pocky dan Pretz. Kalau dalam iklan, kita biasa dengar lagu motto, “Guliko~”.

Penculik telah mengikat ibu, isteri dan anaknya, kemudian melarikan Ezaki ke sebuah stor warehouse di Ibaraki, satu daerah di Osaka. Ezaki ditinggalkan di situ.

Keesokan harinya, pengarah-pengarah Glico menerima panggilan penculik yang menuntut 1 billion yen (nilai sekarang dalam RM31.6 juta) DAN jongkong emas seberat 100 kg. Namun, 3 hari selepas itu, Ezaki berjaya melepaskan dirinya dan lari pulang. Penculik tidak dapat ditangkap sejak saat itu.

Kerana tidak gembira dengan pembolosan Ezaki, penjenayah itu merancang cara yang lebih tragis bagi meruntuhkan Glico. Mereka telah membakar kesemua kereta syarikat dan meninggalkan sekeping nota ugutan bersama sebuah bekas asid hidroklorik.

Beberapa minggu kemudian, mereke menerima banyak surat dari penjenayah yang memberitahu bahawa produk Glico telah dicampur dengan Potassium Cyanide. Lebih menakutkan, kesemua surat itu ditandatangi “Raksasa Berwajah 21”, atau “Raksasa Dengan 21 Wajah” (dalam bahasa Jepun disebut Kaijin Nijūichi Mensō), ia merujuk satu watak jahat yang diambil dari siri novel penyiasatan di Jepun yang ditulis oleh Edogawa Rampo.

(Maaf cakap, ini menunjukkan penjenayah pun kuat membaca. Kalau anda jenis tidak suka membaca, tak tahulah nak cakap apa).

Walaupun syarikat tak jumpai sebarang jajan yang diracun, namun Glico tetap menarik balik dan melupuskan sebahagian besar produk mereka yang ada di pasaran. Kerugiannya bersaiz MEGA. Mereka juga terpaksa memecat 450 pekerjanya.

Kiriman surat-surat misteri yang memeningkan detektif polis masih tidak putus, sehinggalah tiba-tiba datang sekeping surat tertulis, “Kami Maafkan Glico.”

Ancaman terhadap Glico selepas itu telah terhenti dan jenayah itu kemudiannya beralih ke sebuah lagi syarikat jajan Jepun, Morinaga.

Tahniah, sebab anda telahpun sampai ke baris ini. Lihatlah betapa kuatnya pengaruh Storytelling dalam Marketing. Join Kelab STORI Power untuk pelajari tips-tips Storytelling Marketing yang terkini di link ini, klik sini.

Kali ini, polis berjaya menjejak 21 bungkusan Morinaga Choco Balls dan Angel Pie yang telah diracun dengan toksin dari seluruh pelosok negara Jepun. (Dulu, zaman 90-an kanak-kanak dulu, kita suka beli pai coklat ni, sekarang namanya Cocopie). Senang saja pihak polis nak kesan bungkusan yang ditoksik ini, sebab dah tertulis pada bungkusan “Bahaya, mengandungi Toksin.”

Diulangi. DUA PULUH SATU bungkus. Dicari dari rak-rak kedai runcit di seluruh pelosok Jepun yang besar ya amat. Gila tak? Siap ‘raksasa’ bantu carikan dengan nota amaran lagi. Gilakah ‘raksasa’ ni? Agak-agak, kalau di Malaysia, adakah mudah nak cari kalau ada penjenayah begini? Silap-silap ada saja pekedai yang nak glamor mengaku kedainya ada bungkusan beracun, kan? Baik-baik dari 21, terus jadi 100 bungkusan.

Berita mengenai penjenayah yang menakutkan ini telah mendapat reputasi dan ditakuti hampir kesemua syarikat makanan di Jepun. Kali ini, ancaman mereka kepada Marudai Ham dan House Food Corporation pula. Bagi syarikat-syarikat lain, mereka cuma bayar saja kepada penjenayah ini dan tidak hubungi polis kerana tidak mahu heboh-heboh.

Polis telah merancang seorang sepai (baca: spy, hehe), dan bantu membebaskan tebusan untuk Marudai Ham dan House Food Corporation. Untuk kedua-dua kes ini, polis berjaya mempotret suspek yang mempunyai rambut kerinting dan bermata runcing seperti musang.

Buruan demi buruan, tahanan demi tahanan, roadblock demi roadblock, namun tidak seorang pun yang berjaya ditangkap. Suspek telah mendiamkan diri, dan tiba-tiba kes ancamannya reda begitu saja sehinggalah penghujung 1984.

Tiada tangkapan. Tiada bukti kukuh. Penjenayah Bebas.

Sejak saat itu, nama “Kaijin Nijūichi Mensō” (raksasa berwajah 21) dan “Lelaki Bermata Musang” telah menjadi hit dan mendapat perhatian dunia. Ada juga sesekali identiti raksasa ini dimasukkan dalam banyak filem yang mengaitkan agen rahsia Korea Utara.

Kisah ini adalah salah satu daripada 10 kes jenayah Top Dunia yang Bersejarah, dan masih belum dapat diselesaikan oleh polis dan Interpol.

Memikirkan betapa jauhnya seseorang itu boleh melakukan sesuatu demi wang semata-mata. Dan kita dapat menyaksikan, betapa gigihnya seorang pengasas itu berjuang bermati-matian menyelamatkan ruang rezeki insan-insan di sekelilingnya.

Kadang-kala, nyawa manusia masih belum puas diragut, dan JENAMA adalah satu-satu NILAI yang paling mahal untuk dipertahankan. Buktinya, sehingga kini, telah berdekad-dekad perusahaan seperti Glico, Morinaga, dan lain-lain, masih bertahan, biar apa jua cabaran yang menghalang.

Stori ini ditulis oleh Al Irfan Jani (FB), seorang penggerak dalam Stori Marketing. Pelajari tips-tips menulis dalam Storytelling Marketing melalui link ini, klik sini.

Silakan SHARE sekiranya anda pelajari sesuatu dari kisah ini.


Cermin Google Now Ini Adalah Masa Depan Cermin Di Rumah Anda

Google Now, digital assistant  seperti Siri milik Google telah dipasang di cermin bilik air milik salah seorang engineer Google. Max Braun berjaya mengubah cermin asal rumahnya menjadi ‘pintar’ – membolehkan cermin itu memberi live updates tentang perkara yang dia ingin tahu – keadaan cuaca, berita terbaru dan lain- lain.

Dengan menggunakan cermin dua hala, satu panel paparan dan satu papan kawalan, idea Braun ini lahir dari idea teknologi masa depan di mana ada antara idea itu boleh diaplikasikan sekarang ini dengan teknologi yang kita sudah ada.

Braun turut mengaku cerminnya itu masih lagi tidak sempurna dan akan menambah baik cermin itu dari masa ke semasa. Satu inisiatif yang hebat dari engineer Google tapi masalah utamanya ialah sudah pasti kita akan habiskan lebih lama masa berada di dalam bilik air. Tiada berita lanjut berkenaan projek ini ketika ini dan sama-sama kita nantikan perkembangan projek ini dari Google.


Bagaimana Cermin Mata Permainan Yang Comel Merosakkan Penglihatan Anak Anda

Sunglass mainan, risiko terhadap kesihatan mata.

Bawa anak ke kedai 2 ringgit, punyalah dia suka dapat sunglass, “Nak pakai spek macam papa!”

Warna merah jambu siap ada watak kartun ‘Let It Go’ lagi. Jalan-jalan bawah cuaca panas, seronok berjalan bersama anak, dengan sunglass-nya itu.

Tindakan menggunakan sunglass murah yang tiada perlindungan UV bukanlah suatu tindakan untuk melindungi mata. Malah kita membiarkan lagi bahayanya radiasi UV, memberi kesan kepada mata.

Sunglass yang cerminnya hitam, menyebabkan pandangan menjadi redup daripada cahaya yang berlebihan.

Komponen dalam mata yang mengawal cahaya masuk (berada di dalam bola mata), secara automatik, iaitu iris, akan membesarkan saiz bukaan ini.

Ini menyebabkan radiasi UV ini akan terus masuk ke dalam mata dengan kadar yang lebih banyak. Inilah bahayanya!

Radiasi ini akan diserap lebih banyak oleh kanta kristalin (penyerap semulajadi UV) yang terdapat di dalam bola mata.

Ia meningkatkan risiko untuk mendapat keadaan yang dinamakan Katarak apabila umur semakin meningkat.

Risiko mendapat hilangnya fungsi saraf ‘melihat’ di dinding belakang dalam bola mata (Macular Degeneration).

Boleh mewujudkan sel-sel kanser. Tetapi ia jarang berlaku (Ocular melanoma).

Lindungi mata anak kita dari perkara atau situasi yang boleh dielakkan.

Kerana pada hari ini, kita mempunyai kuasa sebagai seorang ibu bapa yang amat menyayangi masa depan mereka.

Penglihatan tidak terkecuali untuk dilindungi!


Cermin Retak Sewaktu Pelancaran Tesla Cybertruck Sekadar Gimik Daripada Elon Musk?

Sekiranya anda mengikuti perkembangan Elon Musk dan Tesla, pastinya anda cukup tahu dimana Tesla selaku syarikat dibawah kendalian Elon Musk baru-baru ini telah memperkenalkan sebuah trak dengan rekaan yang moden dan unik iaitu Tesla Cybertruck.

Dikuasakan dengan kuasa elektrik, Tesla Cybertruck berpeluang bergerak sehingga 800km untuk satu pengecasan penuh. Apa yang membuatkan orang ramai teruja dan tertarik terhadap Tesla Cybertruck adalah Elon Musk mengesahkan trak ini sebagai kalis peluru.

Walau bagaimanapun, seperti yang anda tahu demo atas pentas bagi menguji cermin Tesla Cybertruck yang dikatakan lasak nampaknya terus retak apabila dilemparkan objek. Percubaan kedua di atas pentas juga menunjukkan keputusan yang sama sekaligus membuatkan para netizen berbincang mengenai isu yang trending ini.

Berdasarkan isu yang berlaku, terdapat segelintir netizen yang mengatakan percubaan atas pentas tersebut hanyalah sekadar gimik daripada Tesla dan Elon Musk untuk menarik perhatian ramai berbincang mengenai Tesla Cybertruck.

Selain itu, terdapat juga netizen yang berpendapat rekaan bentuk cermin serta kesilapan daripada pihak jurutera mungkin antara yang membuatkan cermin retak serta menafikan percubaan yang dibuat adalah sebuah gimik.

Franz throws steel ball at Cybertruck window right before launch. Guess we have some improvements to make before production haha. pic.twitter.com/eB0o4tlPoz

— Elon Musk (@elonmusk) November 23, 2019

Dalam usaha untuk menjernihkan keadaan serta menjawab mengesahkan kenyataannya, Elon Musk baru-baru ini telah memuat naik sebuah video di Twitter memperlihatkan keupayaan cermin Tesla Cybertruck yang tidak memberi sebarang kesan apabila dilemparkan dengan bola besi.

Meskipun menerima pelbagai kecaman daripada orang ramai baik dari segi ketahanannya mahupun rekaannya yang dianggap buruk oleh sesetengah pihak, Tesla Cybertruck sudah berjaya menerima lebih 150,000 tempahan dalam tempoh 48 jam selepas pelancaran.

Nak tahu apa yang lebih epik? Tempahan daripada orang ramai ini akan mula ditawarkan seawal 2021. Nampaknya para peminat Tesla terpaksa menunggu lama manakala strategi awal Tesla untuk menawarkan inovasi terhadap industri pickup truck dilihat berjaya.

Sebelum ini, Elon Musk sudah beberapa kali berjaya membuatkan netizen berbincang mengenai dirinya berdasarkan keputusan yang dibuat terpaksa impian beliau untuk berpindah ke Planet Marikh. Ketahui lebih lanjut dengan klik pautan di bawah.

Elon Musk Hampir Pasti Akan Berpindah Ke Planet Marikh

Elon Musk Mohon Maaf Selepas Menggelar ‘Pedofil’ Kepada Penyelamat Gua Tham Luang

Elon Musk Terkejut Cermin Trak Kalis Peluru Retak Semasa Pelancaran


Ceroboh Tadika Dan Menyamar Jadi Ayah Pelajar, Tindakan Warga Asing Ini Undang Kerisauan Netizen

Semalam tular di media sosial sebuah rakaman kamera litar tertutup (CCTV) dimana memaparkan seorang lelaki warga asing membuat kecoh di sebuah tadika yang terletak di Telok Panglima Garang.

Lelaki warganegara Bangladesh tersebut dilihat secara tiba-tiba masuk ke dalam tadika dan mengatakan bahawa dirinya ingin memberikan roti kepada anaknya. Namun, tindakan mencurigakan lelaki itu berjaya dihalang oleh bapa-bapa yang ada di tempat kejadian.

Seorang pendatang asing datang sekolah konon nak mengambil anak. Datang negara orang buat perangai. Elok ketuk guna benda ni https://t.co/5MutMCCMrn baru dia tau langit tinggi rendah.

Kejadian berlaku di Klang Bandar Jenayah.

Kesian bdk yg peluk2 tu mesti takut trauma bdk2 tu pic.twitter.com/CQgUOXkTIp

— MALAYSIA MOST VIRALL (@MALAYSIAVIRALL) April 4, 2022

Video tersebut telah mencetuskan kebimbangan dalam kalangan netizen dan rata-rata netizen bersyukur tidak berlaku kejadian tidak diingini. Menurut laporan, suspek dipercayai mengalami masalah mental dan mahu mencari anaknya yang dikatakan berada di dalam tadika berkenaan pada Jumaat lalu.

Ketua Polis Daerah Kuala Langat, Superintendan Ahmad Ridhwan Mohd Nor berkata, suspek dikatakan telah menceroboh tadika terbabit dengan alasan mahu memberikan roti kepada anaknya.

Tambahnya, siasatan mendapati suspek tidak mengeluarkan kata ugutan dan tidak mendatangkan kecederaan kepada sesiapa. Pihak tadika juga mengesahkan bahawa tidak menerima kemasukan pelajar warga asing.

Difahamkan, suspek telah berjaya ditahan oleh sepasukan polis dari Bahagian Siasatan Jenayah Ibu Pejabat Polis Daerah (IPD) Kuala Langat di Taman Pahlawan, Telok Panglima Garang pada Ahad lalu.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

‘Pijak Sahaja Bagi Sedar’- Tangan Lelaki Merayap Masuk Tirai Makmum Wanita Dikecam Netizen

Pecah Rekod Dan Membanggakan, 5 Pelajar Malaysia Ini Berjaya Diterima Masuk Ke Harvard


Cetak Kalimah Allah Pada Pakaian Tidak Senonoh, Jenama Fesyen Australia Hina Islam Dikecam

Sebuah label pakaian jalanan mewah Australia menghadapi kecaman masyarakat selepas menampilkan pakaian yang dicetak dengan perkataan ‘Allah’ di pertunjukan fesyen Melbourne.

Jenama ‘Not A Man’s Dream’ mempamerkan dua rekaannya pada hari Sabtu dalam pertunjukan terakhir Festival Fesyen Melbourne yang mempunyai perkataan ‘Allah’ dalam bahasa Arab.

Salah satu rekaan itu menampilkan seorang model yang dibalut seperti jumpsuit tanpa lengan diperbuat daripada fabrik lutsinar dengan tulisan Arab bertulis ‘Allah berjalan bersama saya’ (الله يمشي معي) di seluruh badannya.

Kepala, leher dan telinga model itu juga ditutup dengan kain yang sama, yang dianggap oleh sesetengah pihak sebagai tudung atau hijab.

Satu lagi rekaan pula menampilkan gaun midi berlapis, lengan pendek dengan belahan besar, serta mempunyai contengan comot bahasa arab yang sama. Rambut model itu juga ditutup, tetapi dengan kain putih biasa.

Dalam satu kenyataan yang dikeluarkan di Instagram pada malam Ahad, Festival Fesyen Melbourne berkata ia memahami bahawa pakaian tertentu ‘menyebabkan rasa kurang senang’ kepada orang ramai dan mengeluarkan imej pakaian itu daripada media sosial berkenaan.

“Festival itu tidak berniat untuk tidak menghormati sesiapa dan kami memohon maaf atas sebarang kesalahan yang dilakukan,” kata kenyataan itu.

Pereka Not A Man’s Dream, Samantha Saint James juga telah memohon maaf dalam satu kenyataan bersama dengan festival itu, dengan mengatakan dia kini ‘memahami bagaimana beberapa pakaian telah menyebabkan rasa kurang senang buat orang ramai’.

“Ia adalah bertentangan dengan niat saya dan untuk itu, saya benar-benar minta maaf.

“Saya memohon maaf atas sebarang kesalahan atau rasa tidak hormat yang disebabkan oleh bahagian tertentu yang saya tunjukkan di MFF runaway petang Sabtu lalu,” kata Samantha.


Cetus Bimbang Orang Ramai, Separuh Pelancong Dari China Ke Itali Dikesan Positif COVID-19

Hampir separuh daripada penumpang dalam dua penerbangan berbeza dari China ke Milan diuji positif COVID-19 dan pegawai kesihatan Itali telah mengeluarkan arahan bahawa mereka akan menguji semua pelancong yang datang dari Asia Timur.

Difahamkan bahawa penumpang yang didapati positif tersebut tiba di Lapangan Terbang Malpensa dari China pada Isnin lalu, lapor Bloomberg.

Pada penerbangan pertama, 35 daripada 92 penumpang diuji positif, manakala pada penerbangan kedua, 62 penumpang daripada 120 dijangkiti, menurut ketua kesihatan wilayah Lombardy, Guido Bertolaso.

Penumpang yang diuji positif telah diasingkan, dan pegawai telah meningkatkan usaha untuk mengesan kontak rapat.

Menteri Kesihatan Itali Orazio Schillaci pada hari Rabu mengumumkan bahawa ujian akan dibuat “untuk semua penumpang dari China dan mereka yang transit melalui Itali.”

Pegawai berkata langkah itu akan menjadi kritikal untuk mencegah penyebaran varian baharu wabak yang mula dikesan sejak tahun 2020 tersebut.

“Langkah itu penting untuk memastikan pengawasan dan pengenalpastian mana-mana varian virus untuk melindungi penduduk Itali,” kata Schillaci, sambil menambah butiran lanjut mengenai rancangan itu akan diberikan kemudian.

Pengumuman Schillaci berikutan penarikan dasar “sifar COVID” China awal bulan ini.

Kira-kira 37 juta orang mungkin telah dijangkiti COVID-19 di China pada 20 Disember sahaja, dan sebanyak 248 juta orang – hampir 18% daripada penduduk China – telah dijangkiti virus itu dalam 20 hari pertama bulan Disember.

Pegawai AS sedang mempertimbangkan untuk mengambil langkah tambahan untuk pelancong yang datang dari China, memandangkan kekurangan data berkaitan virus daripada kerajaan China.

“Terdapat kebimbangan yang semakin meningkat dalam komuniti antarabangsa mengenai lonjakan COVID-19 yang berterusan di China dan kekurangan data yang telus, termasuk data jujukan genomik virus, yang dilaporkan dari PRC,” kata pegawai yang tidak mahu namanya didedahkan, dalam satu kenyataan bertulis hari ini.

“Tanpa data ini, menjadi semakin sukar bagi pegawai kesihatan awam untuk memastikan bahawa mereka akan dapat mengenal pasti sebarang varian baharu yang berpotensi dan mengambil langkah segera untuk mengurangkan penyebaran.

“A.S. mengikuti sains dan nasihat pakar kesihatan awam, berunding dengan rakan kongsi, dan mempertimbangkan untuk mengambil langkah serupa yang boleh kami ambil untuk melindungi rakyat Amerika,” katanya kepada Bloomberg.


Cetus Fenomena Di Malaysia, Kerusi ‘Gaming’ Tomaz Berjaya Menjadi Penyelamat Syarikat Ketika PKP

Sejak beberapa tahun terakhir ini, dapat dilihat kerusi gaming semakin mendapat tempat di kalangan pengguna. Bukan sahaja menjadi pilihan para gamer, malah kerusi gaming ini turut digunakan oleh orang ramai khususnya mereka yang bertugas menggunakan komputer.

Sebut mengenai jenama Tomaz, pasti ramai yang cukup kenal dengan jenama ini. Menawarkan seleksi produk buat lelaki dan wanita melibatkan beg dan kasut dengan harga mampu milik antara yang membuatkan jenama ini menjadi pilihan di samping kualiti yang ditawarkan.

Dalam pada itu, sekiranya anda masih ingat, jenama Tomaz nampaknya berjaya mencipta fenomena sewaktu beberapa tahun terakhir ini dengan melancarkan produk yang luar daripada kebiasaan mereka iaitu siri kerusi gaming.

Menerusi perkongsian tweet @aidi_ezzhar, CEO Tomaz turut mengakui kerusi gaming yang dilancarkan berjaya menjadi penyelamat mereka sewaktu musim PKP.

' Kerusi ini yang menyelamatkan kami (syarikat) semasa musim PKP dahulu ' – Tomaz CEO dalam live tadi.

Aku rasa ada perkara menarik dan pengajaran yang boleh diambil dalam ni.

Berdasarkan perkongsian, Tomaz dimaklumkan turut terkesan dengan PKP yang melanda berikutan orang ramai yang bekerja di rumah serta tidak mempunyai jumlah wang yang banyak untuk dibelanjakan. Hal ini turut membuatkan sejumlah besar orang ramai memilih untuk tidak membelanjakan diri untuk perkara melibatkan fesyen.

Tomaz nampaknya tidak mengambil masa yang panjang dalam menawarkan produk yang sering digunakan orang ramai sewaktu berada di rumah dan hadir dengan harga mampu milik iaitu kerusi gaming.

Lebih kreatif, dalam usaha membendung masalah melibatkan stok, Tomaz telah membuka pra-tempahan 3-6 bulan terlebih dahulu bagi mengumpul jumlah tempahan dan kemudiannya membuat tempahan secara pukal.

Rezeki menyebelahi mereka apabila jenama ini berjaya menjadi fenomena apabila berjaya menawarkan kerusi gaming dengan harga mampu milik. Malah, batch pertama kerusi gaming Tomaz hanya ditawarkan pada harga serendah RM200 sahaja dan seterusnya meningkat kepada RM400 pada batch kedua dan RM600 sewaktu batch ketiga.

Produk tak jalan? Cari produk baru untuk selesaikan masalah. Kena berani sikit lah.

Menerusi perkongsian, para usahawan berpeluang mengambil pengajaran daripada kisah Tomaz di mana harus kreatif dalam menyelesaikan masalah serta berjaya memberi impak kepada syarikat.

Sekarang kerusinya ada harga lebih daripada itu dah. Kerusi musim PKP je RM 500 tu.

Last last produk kerusi gaming dan meja gaming jadi produk yang dijual dalam jangka masa yang lama di bawah jenama mereka.

Kini, kerusi gaming Tomaz sudah hadir dengan pelbagai siri serta ditawarkan dengan harga mencecah RM899. Jenama ini turut melebarkan jaringan produk dengan menawarkan seleksi jam tangan premium dengan harga setinggi RM4,999.

Jenama Tomaz nampaknya bukan lagi dikenali sebagai jenama pengeluar barangan seperti kasut dan beg, malah pengeluaran produk terbaru mereka dilihat telah berjaya mengatasi produk-produk mereka yang sudah lama di pasaran.

Ketahui lebih lanjut mengenai kerusi gaming daripada Tomax menerusi Syrix II dan Vex dengan klik pautan di bawah.

Tomaz Syrix II Dan Vex, ‘Gaming Chair’ Premium Tetapi Dengan Harga Yang Berbaloi

Lihat Bagaimana PM Australia Dimaki Oleh Rakyatnya Akibat Kenaikan Kos Sara Hidup

Mod ‘Auto-Pilot’ Dilarang Di Malaysia, PDRM Akan Buka Kertas Siasatan Terhadap Pasangan Singapura


20 Babak Filem Sebelum Dan Selepas CGI

Filem atau drama fiksyen kegemaran anda nampak cantik sahaja dengan bantuan computer-generated imagery (CGI). Tapi bagaimana pula tanpa CGI? Anda boleh lihat perbezaan sebelum dan selepas. Susah tahu nak berlakon sorang-sorang pegang patung dan pura-pura ianya seekor harimau.


Cetus Fenomena, Patung Figura ‘Dancing Coffin’ Mula Dijual Dengan Harga RM175 Sahaja

Pasti anda tahu akan kewujudan tarian kematian oleh kumpulan ‘Dancing Coffin’ di Ghana yang kini terkenal menjadi meme, bukan? Terbaharu, JMG 1/6 Miniatures telah tampil dengan koleksi patung figura kumpulan ‘Dancing Coffin’.

Untuk pengetahuan anda, patung figura ini hadir dengan 2 set iaitu set A dan set B. Bagi set A, ia tampil dengan 7 orang penari, manakala set B pula hanya ada 5 penari.

Menariknya, patung figura ini kelihatan ‘real’ dan keranda yang dibawa oleh patung tersebut boleh dibuka dan tutup. Malah, patung figura ini juga digayakan berdiri membawa keranda atau merangkak membawa keranda.

Bagi anda yang ingin mendapat patung figura ‘Dancing Coffin’ ini bolehlah dapatkan ia di laman sesawang ini. Harga bagi set A adalah $49 (~RM213.62), manakala set B berharga $40 (~RM174.38).

Sementara itu, anda mungkin berminat untuk ketahui kisah disebalik ‘Dancing Coffin’ ini. Klik pautan di bawah untuk ketahui lebih lanjut.

Ini Kisah Di Sebalik Tarian Kematian Di Ghana Yang Kini Tular Sebagai ‘Meme’

Muncul Dalam Rancangan Temu Bual, Kumpulan ‘Dancing Coffin’ Kini Ibarat Selebriti Di Ghana


Cetus Kekeliruan, Babak Watak Berkerusi Roda Dalam ‘Kekasih Hati Mr Bodyguard’ Undang Kritikan Nam Ron

Selepas babak tidak masuk akal berkaitan pendrive dalam drama Kekasih Hati Mr Bodyguard, kini babak lain dalam drama tersebut menjadi buah mulut netizen.

Sekeping gambar yang memaparkan watak berkerusi roda duduk di tingkat atas kafe dan juga duduk pada ‘bahagian dalam’ mencetuskan persoalan dalam kalangan netizen.

Minggu ni aku mcm terlayan citer ni. Ni episod semalam atau dua malam lepas.

Mcm mana pakcik OKU tu boleh duduk celah tu dengan wilcha dia? 😆😆😆 pic.twitter.com/MNFyxt3TtJ

— Amm Do-san (@ammvangelist) May 28, 2021

"Ahh sudah, aku dah lupa macam mana aku masuk sini tadi." – OKU atas kerusi roda pic.twitter.com/9utYsKhS26

— KultusKucing (@FiqhTabayyun) May 28, 2021

Mana tidaknya, agak mustahil untuk seseorang yang berkerusi roda untuk ke tingkat atas melainkan lif tersedia di kafe tersebut. Rata-rata netizen berasa pelik dan menganggap ia hanyalah cara drama ini meraih perhatian dengan merakam adegan tidak masuk akal seperti ini.

Isu ini turut mendapat perhatian Nam Ron, dimana beliau mempersoalkan jika mereka di lokasi penggambaran tidak perasan dan persoalkan adegan tersebut. Malah, sewajarnya perkara ini tidak berlaku kerana boleh difikir secara logik akan kesesuaian tempat dengan watak yang dibawa oleh pelakon tersebut.

Untuk pengetahuan anda, drama Kekasih Hati Mr Bodyguard ini ditayangkan di Slot Lestary TV3 sejak 15 Mei 2021. Drama ini merupakan arahan pengarah Nizam Zakaria.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Hairul Azreen Disenarai Sebagai Pelakon Bagi Filem Aksi Antarabangsa ‘Berzerker’

Dikritik Tidak Sensitif Dan Guna Kalimah ‘Allah’ Dalam Lirik Lagu, Jay Park Mohon Maaf


Cetus Kemarahan Netizen Selepas Rosakkan Bilik Kuarantin, Lelaki Dari Sarawak Kini Ditahan

Lelaki yang dilaporkan merosakkan bilik hotel yang dijadikan pusat kuarantin di Sarawak seperti yang tular di media sosial hari ini telah ditahan pihak berkuasa menurut laporan Harian Metro.

Gambar bilik dan peralatan hotel yang dirosakkan lelaki itu sebelum ini tersebar di media-media sosial dan menimbulkan kemarahan dalam kalangan netizen yang mempersoalkan perbuatan lelaki tersebut.

Hadiah dari Kluster Kayangan nok diKuarantin Stay Di Grand Margherita Hotel, Kuching.😥 pic.twitter.com/trkR4bCpXr

— SARAWAK ARITOK (@Sarawak_Aritok) May 8, 2020

Laporan lanjut juga mengatakan lelaki tersebut bukan sahaja menyebabkan kerosakan harta benda di pusat kuarantin tersebut tetapi turut membakar botol cecair pembasmi kuman di lobi hotel itu bagi menimbulkan kekacauan.

Kebakaran kecil itu bagaimanapun menurut Pesuruhjaya Polis Sarawak Datuk Aidi Ismail berjaya dipadamkan oleh kakitangan hotel.

Jelas beliau, lelaki berusia 23 tahun itu sebelum ini baru tiba dari luar Sarawak dan sedang menjalani proses kuarantin sejak 2 Mei lalu dan kini telah pun ditahan dan dirujuk kepada Kementerian Kesihatan Malaysia.

“Lelaki itu sudah ditahan dan dirujuk kepada Kementerian Kesihatan Malaysia (KKM),” katanya kepada Harian Metro.

Laporan daripada portal itu turut menyebut sumber daripada Pejabat Timbalan Ketua Menteri memaklumkan lelaki tersebut kini ditahan di Hospital Umum Sarawak (HUS) kerana disyaki mengalami masalah mental.

Baca perkongsian semasa mengenai situasi COVID-19 dalam negara di sini. Klik pautan di bawah untuk membaca.

Ziarah Hari Raya Tidak Dibenarkan Walau Dalam Negeri Yang Sama

Menteri Jelaskan Kenapa Balik Kampung Dan Ziarah Mungkin Tidak Dibenarkan Tahun Ini


Cetus Keraguan, PPIM Persoalkan Bagaimana Suspek Utama Macau Scam Mampu Melarikan Diri

Baru-baru ini kita dikejutkan dengan berita lelaki yang merupakan suspek utama sindiket pengubahan wang haram berjaya melarikan diri dengan memanjat pagar di belakang bangunan SPRM.

Lantaran itu, Ketua Aktivis Persatuan Pengguna Islam Malaysia (PPIM), Datuk Nadzim Johan berkata, kejadian aneh itu dibimbangi boleh menyebabkan kredibiliti PDRM dan SPRM dipertikai masyarakat.

Mana tidaknya, suspek boleh memanjat pagar dan mampu mengatur rancangan meloloskan diri selepas dibebaskan SPRM untuk proses reman PDRM mengundang keraguan.

Malah, Datuk Nadzim Johan mempersoalkan sama ada prosedur operasi standard (SOP) ketika penyerahan suspek dipatuhi sepenuhnya atau tidak. Tambahnya, Menteri Dalam Negeri, Datuk Seri Hamzah Zainuddin juga perlu memberi perhatian kepada perkara itu kerana ia boleh menjejaskan imej badan penguat kuasa yang diberi amanah besar.

Bukan itu sahaja, PPIM sudah bawa bertahun-tahun kes seperti ‘Macau Scam’ ini dan mahukan jaminan kes ini diambil perhatian serta perkara seperti ini tidak berlaku pada masa akan datang.

Tidak hanya itu, rata-rata netizen turut bingung dan tertanya-tanya bagaimana kejadian tersebut boleh berlaku sedangkan pagar di belakang bangunan SPRM tinggi atau sebenarnya dibantu oleh pihak tertentu.

Datuk Nadzim Johan mahukan penjelasan berhubung perkara ini. Ketika ini, masih belum ada maklum balas berhubung kejadian berkenaan yang dikeluarkan PDRM dan SPRM.

Buat anda yang terlepas berita ini, apa kata klik sahaja pautan di bawah ini untuk ketahui lebih lanjut.

Disyaki Terlibat ‘Macau Scam’, Datuk Seri Bertindak Melarikan Diri Kini Diburu Polis

Sering Pamer Kemewahan Di Media Sosial, SPRM Tahan Datuk Seri Disyaki Terlibat ‘Macau Scam’

Kena Tempias Isu ‘Cuci Duit’, Sharnaaz Ahmad Tegur Netizen Yang Seru Boikot Perniagaan Bubble Bee


Cetus Kontroversi Di Negara Orang, Namewee Kini Kena ‘Banned’ Di China

Penyanyi dan penulis lagu kontroversi dari Malaysia Namewee sekali lagi mencetuskan kekecohan di luar negara apabila beliau dituduh menghina negara dan rakyat China dengan lagu hit terbaru bertajuk ‘Fragile’ serta dengan lantang menyokong kemerdekaan buat Hong Kong dan Taiwan. Menurut laporan Variety, Namewee mengatakan bahawa dia tidak pernah menyesal mengeluarkan lagu yang telah menyebabkan dia diharamkan oleh negara terbabit.

Lagu berbahasa Mandarin yang menampilkan penyanyi China Australia Kimberley Chen itu digambarkan sebagai lagu romantis yang penuh dengan maksud. Ia telah menarik perhatian warga China sehingga ada yang mendakwa bahawa Namewee seolah-olah mengejek rakyat negara tersebut. Selain itu, tindakan Namewee memasukkan elemen kelawar di dalam video tersebut seolah-olah mahu memberitahu bahawa asal usul COVID-19 adalah datang dari China.

Dilahirkan di Muar, Johor pada 1983, Namewee mempunyai rekod prestasi yang panjang sebagai individu yang sering mencetuskan kontroversi di luar dan dalam negara yang majoriti penduduknya beragama Islam. Penyanyi itu juga pernah ditahan beberapa kali kerana lagu dan video muziknya dianggap menghina agama dan kaum lain.

Selepas lagu itu disiarkan di laman YouTube pada 15 Okt, video itu telah mendapat berjuta-juta tontonan dan telah tular di negara seperti Hong Kong, Taiwan, Malaysia dan Singapura. Sehingga Selasa, video muzik itu telah mengumpul lebih daripada 17.6 juta tontonan.

Walaupun lagu itu mendapat pujian dari peminat, namun China seolah-olah terlalu sensitif dengan kandungan muzik video terbabit. Selepas dimuat naik, Namewee dan Chen terus diharamkan di China. Beberapa hari selepas itu pula, akaun Weibo mereka disekat oleh China. Namewee kemudiannya dituduh menghina China dan rakyat China serta mempromosikan kemerdekaan Hong Kong dan Taiwan.

“Saya tidak pernah berkata apa-apa [mengenai kemerdekaan Hong Kong dan Taiwan]. Jika anda tidak percaya saya, anda boleh melakukan carian,” kata Namewee. “Mengenai soalan ini, anda harus bertanya kepada penduduk Hong Kong dan Taiwan apa pendapat mereka. Warganegara saya adalah Malaysia. Saya tidak boleh bercakap bagi pihak mereka.”

“Tetapi saya pasti akan berdiri dengan kebebasan dan demokrasi. Hak asasi manusia yang kita lahirkan adalah nilai sejagat, dan itulah yang [saya] cari sebagai rakyat Malaysia.”

Namewee berlakon jadi pengganas Afghanistan dalam muzik video curi tumpuan netizen di China. Untuk bacaan lanjut, klik pautan di bawah.

Namewee Berlakon Jadi Pengganas Afghanistan Dalam Muzik Video Curi Tumpuan Netizen Di China

Didakwa Tidak Ikut SOP, Netizen Kurang Senang Dengan Program Hiburan Libatkan 50 Juri

Dakwa Laungan Azan Terlalu Kuat, ‘Iklan’ Syarikat Ini Undang Kemarahan Netizen


Cetus Kontroversi, dUCk Didakwa Plagiat Rekaan Aksesori Tudung Jenama Bokitta

Setiap kali dUCk tampil dengan koleksi terbaru, pasti ia akan mendapat perhatian umum. Mana tidaknya, ramai yang mendakwa rekaan koleksi dUCk sering plagiat idea jenama tempatan.

Lantaran itu, jenama dUCk milik Vivy Yusof sekali mencipta kontroversi apabila memuatnaik gambar produk baharu mereka iaitu pin magnet. Menerusi tinjauan komen mendapati, ramai mengatakan bahawa rekaan pin magnet ini telah meniru rekaan jenama besar, Bokitta.

Our Magnetics Pins returns in two new designs! The sleek new style now comes with and without chain, and these pins are fully made with metal. Engraved with dUCk logo, each set comes with Light Gold, Silver and Rose Gold for you to match with your outfits. Launching online tonight at 10pm, and at the following stores tomorrow onwards: 1) dUCk store in One Utama 2) dUCk store in Pavilion 3) dUCk store in Setia City Mall 4) dUCk store in Suria KLCC 5) dUCk store in IOI City Mall 6) FashionValet store in Publika 7) FashionValet store in IOI City Mall 8) FashionValet store in Bangsar Village Pin them on so your dUCks will always be together, forever. 😊 – D. #duckaccessories

A post shared by  The dUCk Group (@theduckgroup) on Oct 19, 2020 at 5:03am PDT

Malah, Bokitta dalam satu kenyataan di Facebook mengucapkan tahniah kepada Pengarah Reka Bentuk dan co-founder Hala Absi yang berasal daripada Lubnan kerana berjaya menjadi ‘inspirasi’ kepada jenama lain.

Difahamkan, Hala Absi telah bertungkus lumus untuk menghasilkan variasi idea produk aksesori keluaran Bokitta termasuk BOKITTA MAGNETIC SHAPERS™ yang dikeluarkan pada tahun 2019.

Berikutan itu, para peminat jenama Bokitta mengatakan bahawa aksesori hijab tersebut telah dikeluarkan oleh Bokitta pada tahun lalu. Melihat pada rekaan, para netizen juga berpendapat rekaan yang ditonjolkan sama dengan rekaan aksesori hijab Bokitta.

Isu ini sering dibangkitkan dan seperti tiada tanda noktah. Apakah pendapat anda mengenai perkara ini?

Bagi anda yang terlepas artikel berkaitan dengan isu-isu plagiat dUCk, anda boleh baca artikel di bawah ini.

dUCk Scarves Kantoi Tiru Idea Jenama ‘Indie’ Tempatan?

Selepas Soonaru, Pelukis Ilustrasi Ini Pula Dakwa Karyanya Ditiru FashionValet

Bekas Peminat Vivy Yusof Ini Kongsi ‘Nasihat Berguna’ Buat Golongan B40 Dan M40


Cetus Kontroversi Papar Adegan Lucah, Drama ‘Perempuan Itu’ Mungkin Tidak Dibenarkan Tayang

Drama ‘Perempuan Itu’ dilanda kontroversi apabila pelakon Zul Ariffin telah berkongsi klip adegan panas yang dilakonkan dia bersama pelakon baru, Siti Hariesa dalam drama tersebut. Malah, perkongsian tersebut turut mendapat kritikan hebat netizen.

Menurut laporan, Menteri Komunikasi Dan Multimedia, Tan Sri Annuar Musa berkata bahawa kemungkinan drama Perempuan Itu mungkin tidak akan ditayangkan di kaca televisyen sekiranya pihak produksi gagal memberikan laporan bertulis berkenaan insiden yang berlaku.

Tambahnya, kerajaan tidak akan membenarkan tayangan tersebut yang dijangka bersiaran pada bulan Ramadan sekiranya laporan yang diberikan tidak munasabah. Malah, kesemua stesen televisyen perlu menghormati bulan Ramadan dan tidak boleh menyiarkan kandungan yang kurang bersesuaian dengan bulan mulia itu.

“Kita sudah meminta produksi berkenaan mengemukakan laporan bertulis berhubung perkara berkenaan. Mereka juga telah diberikan masa yang cukup untuk menyediakan laporan tersebut.” kata Tan Sri Annuar Musa

Bagi anda yang terlepas akan isu ini, klik pautan di bawah untuk ketahui lanjut.

Aksi Panas Dikongsi Zul Ariffin Undang Rasa Tidak Senang Netizen

Lebih 15 Tahun Menanti, Netizen Teruja Dengan ‘Comeback’ Drama Puteri Sempena Hari Raya


Cetus Provokasi Dan Libas Cota Ke Arah Polis, Seorang ‘Rider’ Penghantar Makanan Ditahan

Seorang pengguna jalan raya merakam satu kejadian di mana seorang rider penghantar makanan dikelilingi anggota polis di hadapan sebuah ibu pejabat polis.

Menurut kenyataan rasmi Facebook Ibu Pejabat Polis Daerah (IPD) Besut, penghantar makanan ditahan kerana melakukan provokasi ugutan terhadap anggota polis yang bertugas di situ.

Timbalan Ketua Polis Daerah Besut, Deputi Superintendan Azrol Anuar Nor berkata, video rakaman berdurasi satu minit 36 saat mengenai kejadian itu tular di media sosial menunjukkan berlaku pergelutan antara lelaki terbabit dengan polis di hadapan IPD berkenaan.

Kes di depan balai polis Besut, 3 hari lepas katanya. Belum dapat info penuh.. 🤔 pic.twitter.com/b5KaoO49p7

— Jalal Misai (@jllmisai) March 25, 2023

Katanya, kejadian dipercayai berlaku apabila lelaki lengkap berpakaian rasmi syarikat penghantar makanan hadir ke IPD Daerah Besut dengan menaiki sebuah motosikal.

“Dia kemudiannya bertindak mengeluarkan kata-kata berbaur ugutan dan membuat provokasi serta melibas menggunakan cota terhadap anggota yang bertugas di pos pengawal.

“Beberapa orang anggota polis berhampiran kemudiannya hadir serta memberi amaran supaya suspek beredar.

“Suspek kemudiannya berjalan keluar mengambil sebatang cota dari bakul motosikal dan cuba berjalan masuk semula ke dalam pagar IPD,” petik kenyataan media rasmi.

Susulan itu, berlaku pergelutan antara pihak polis serta lelaki itu seperti ditularkan. Sepanjang melaksanakan tangkapan, kekerasan yang minimum mungkin terpaksa digunakan.

Kes masih dalam siasatan lanjut polis dan suspek ditahan serta disiasat mengikut Seksyen 506, Kanun Keseksaan dan Seksyen 186, kanun sama. Suspek juga disiasat mengikut Seksyen 90, Akta Polis 1967 dan Seksyen 6 (1), Akta Bahan Kakisan dan Letupan dan Senjata Berbahaya 1958.

Tambah Azrol lagi, beliau menasihatkan orang ramai tidak membuat sebarang spekulasi serta menularkan maklumat tidak sah yang boleh menimbulkan kegusaran awam.

“Tindakan tegas di bawah peruntukan undang-undang akan diambil terhadap mana-mana pihak yang cuba menimbulkan sebarang situasi boleh mengancam keselamatan serta ketenteraman awam,” katanya.


Cetus Tanda Tanya, Bagaimana Filem Propaganda Komunis China Lulus Untuk Ditayangkan Di Malaysia?

Malaysia mempunyai sejarah yang panjang dan kejam bersama Komunis. Kebanyakan orang lama yang hidup pada zaman kekejaman Komunis mempunyai cerita bagaimana kumpulan berhaluan kiri ini menggunakan kekerasan untuk menakluk sesuatu kawasan. Jadi tidak heranlah sehingga kini rakyat Malaysia masih menolak fahaman keras dan rakus dari kumpulan kiri ini.

Dan disebabkan itu, apabila pihak Golden Screen Cinemas atau lebih dikenali sebagai GSC memuat naik satu poster yang didakwa orang ramai sebagai filem propaganda Komunis China. Ia mendapat kritikan serta timbul persoalan orang ramai bagaimana filem ini diluluskan untuk ditayangkan di Malaysia? Adakah Finas (National Film Development Corporation Malaysia) yang bertanggungjawab luluskan filem ini?

Melalui hantaran yang dimuat naik oleh pihak GSC di halaman Facebook rasmi syarikat terbabit pada 30 Oktober 2021, ia mengundang kritikan netizen. Hantaran terbabit telah mendapat lebih 3,000 tanda suka dengan lebih 1,300 pengguna Facebook menyatakan ketidakpuasan hati mereka.

Melalui pemerhatian The Vocket, difahamkan bahawa filem ini diterbitkan oleh Jabatan Komunis China. Ia dikeluarkan sempena ulangtahun 100 tahun Parti Komunis China dan filem ini berkisarkan keperwiraan tentera Komunis dalam pertempuran melawan tentera Pertubuhan Bangsa-Bangsa Bersatu (PBB) di sebuah tasik di Korea.

Salah seorang netizen di laman Facebook mendakwa bahawa filem ini cuba mempromosikan kepada orang ramai tentang betapa kuatnya Parti Komunis China. Selain itu, filem ini juga tidak menggambarkan sejarah sebenar, sebaliknya China berusaha keras mahu menunjukkan kepada dunia bahawa ‘Komunis adalah keadilan’ dengan berjaya mengalahkan Tentera Bangsa-Bangsa Bersatu dalam Perang Korea.

Di laman IMDb pula, salah seorang pengulas filem meninggalkan komen dengan menyatakan bahawa filem ini adalah propaganda yang dibuat oleh Komunis China, “Penuh dengan sejarah yang mengelirukan, filem yang penuh dengan propaganda. Saya tidak kisah tentang pandangan politik, tetapi ini adalah filem yang sangat teruk dibuat dari perspektif teknikal penggambaran filem.”

Why is this CCP propaganda movie allowed to screen here? from malaysia

Perbincangan mengenai filem ini tidak hanya berkisar di laman Facebook atau Twitter sahaja. Di Reddit, persoalan sama juga timbul bagaimana filem propaganda Komunis ini lulus ditayangkan di Malaysia.

Salah seorang pengguna Reddit dengan nama Fearless-Structure88 menyatakan, “Saya menganggap mereka tidak tahu tentang propaganda itu tetapi jika anda meletakkan tajuknya Babi, larangan segera [akan dikeluarkan] tanpa perlu melihat filem itu tentang apa.”

Manakala salah seorang lagi pengguna Reddit percaya bahawa tiada masalah jika filem ini ditayangkan di negara ini kerana rakyat Malaysia sudah matang dari segi mental dan tidak mudah terpengaruh dengan hanya menonton satu filem yang berkiblatkan Komunis, “Setelah sekian lama merdeka, kesetiaan, kepercayaan [dan] pendirian rakyat Malaysia sudah kuat bukan?” Tanyanya.

Setakat laporan ini dimuat naik, Finas masih belum mengeluarkan apa-apa kenyataan mengenai isu yang menjadi tanda tanya rakyat Malaysia.

Untuk rekod, filem The Battle At Lake Changjin telah menjadi filem dengan kutipan tertinggi setakat tahun ini, baik di China mahupun di seluruh dunia. Jumlah terkumpul sejak 30 September telah mencecah 5.5 bilion yuan (RM3.5 bilion) setakat Ahad (31 Oktober).

Wajarkah komunis diangkat sebagai pejuang kemerdekaan? Untuk bacaan lanjut, sila klik pautan di bawah.

Wajarkah Komunis Diangkat Sebagai Pejuang Kemerdekaan?

Polis Buka Kertas Siasatan Terhadap Restoran Pamer Unsur Komunis

Jackie Chan Makin Dibenci Orang Setelah Nyatakan Niat Mahu Jadi Anggota Parti Komunis China


Chan Peng Soon & Goh Liu Ying Sumbang Pingat Perak Kedua Buat Negara

Gandingan regu campuran negara, Chan Peng Soon & Goh Liu Ying terkandas di final kepada pasangan dari Indonesia, Tontowi & Liliyana Natsir 21-14, 21-12.

Gandingan Chan Peng Soon & Goh Liu Ying bukan regu favourite untuk menggondol emas dalam acara ini. Tetapi semangat juang yang ada dalam diri mereka melayakkan mereka ke pentas final. Mereka sudah beri yang terbaik cuma pasangan dari Indonesia lebih mantap sebentar tadi.

Cabaran pingat emas dalam sukan badminton kini berada di bahu pasangan regu lelaki Malaysia, Goh V Shem & Tan Wee Kiong yang akan berentap di pentas final Jumaat nanti. Dato’ Lee Chong Wei juga masih berada di landasan selepas berjaya menempatkan diri di peringkat semifinal untuk acara perseorangan lelaki.

Tahniah buat pasangan Chan Peng Soon & Goh Liu Ying. Anda berdua tetap juara di hati kami!


20 Dosa Presiden Turki Recep Tayyip Erdogan Yang Dibenci Oleh Musuhnya

Nota Editor: Perkongsian tentang 20 kehebatan Presiden Turki ini telah dikongsikan seseorang di laman sosial Facebook yang meminta agar namanya dirahsiakan. Menurut sumber ini, artikel telah sunting dari tulisan asal penulis Indonesia. Kemudian, ia diringkaskan dan dikekalkan data mengikut apa yang beliau yakini. Menurut penulis, beliau juga ada berbincang dengan sahabat-sahabat yang dikenali, cuma beliau tidak membuat kajian yang lebih mendalam. Harapan kami agar perkongsian ini turut memberi inspirasi kepada anda.

Telah lama Presiden ke-12 Turki Recep Tayyip Erdogan dipandang sebelah mata. Untuk mengetahui sebahagian yang dilakukan Erdogan, ianya dikatakan seperti berikut:

1. Produk Domestik Nasional Turki telah meningkat. Erdogan membawa negerinya melakukan lompatan ekonomi yang besar.

2. Turkish Airline meraih anugerah diantara penerbangan yang baik.

3. Erdogan dalam 10 tahun pemerintahannya telah mendirikan 125 universiti baru, 189 sekolah baru, 510 rumah sakit baru dan banyak kelas baru yang modern.

4. Ketika krisis ekonomi menimpa Eropah dan Amerika, universiti-universiti Eropah dan Amerika menaikkan yuran kuliah. Sedangkan Erdogan membebaskan seluruh biaya kuliah dan sekolah bagi rakyatnya dan menjadi tanggungan negara.

5. Pendapatan per kapita penduduk Turki yang dahulunya hanya 3,500 dolar pertahun, meningkat pada tahun 2013 menjadi 11,000 dollar per tahun dan Erdogan berjaya menaikkan nilai tukaran mata wang Turki.

6. Di Turki, negara sedang mengupayakan dengan bersungguh-sungguh membiayai ribuan ilmuwan bagi melakukan penelitian ilmiah untuk menuju kemajuan.

7. Di antara keberhasilan politik terbesar Turki adalah keberhasilan Erdogan mendamaikan dua bahagian Cyprus yang bertikai, menghentikan pertumpahan darah, dan berbaik kepada Armenia, sehingga menyelesaikan permasalahan yang sudah lama.

8. Gaji dan upah meningkat mencapai 300%. Dan gaji pegawai baru meningkat dari 340 lira Turki menjadi 957 lira. Dan jumlah pencari kerja menurun dari 38% menjadi 2%.

9. Di Turki, gaji guru menyamai gaji doktor.

10. Di Turki telah dibangun laboratorium IT dan pangkalan data moden yang melatih pemuda-pemuda Turki.

11. Erdogan pernah duduk berhadapan dengan seorang kanak-kanak perempuan yang usianya masih 12 tahun, tampil dalam siaran langsung televisyen, berdebat dan berdiskusi tentang pembangunan Turki masa depan. Beliau menghormati kecerdasan dan semangat anak tersebut. Sekaligus beliau didik anak-anak Turki keteladanan dalam berdebat dan berdiskusi serta membaca masa depan.

12. Erdogan memberikan tamparan keras kepada Israel, dan beliau memaksa Israel meminta maaf kerana kapal Marmara yang ditembak Israel. Dan Turki memberikan syarat pencabutan embargo Gaza untuk menerima permintaan maaf tersebut.

13. Erdogan berikan kritikan tajam terhadap orang-orang yang bertepuk tangan terhadap pidato Shimon Perez dalam pertemuan ekonomi dunia, dan beliau berkata sebelum keluar dari ruangan dan pulang ke Turki: “Memalukan kalian bertepuk tangan terhadap pidato ini, padahal Israel telah membantai ribuan anak dan wanita di Gaza…”

14. Erdogan menolak anak gadisnya membuka hijab saat sekolah. Maka beliau kirim anaknya sekolah di Eropah agar tetap berhijab, sebelum hijab dibolehkan di kampus-kampus Turki.

15. Erdogan satu-satunya kepala negara bersama istrinya mengunjungi Burma dan bertemu dengan kaum Muslimin di sana dari kawasan Myanmar yang dapat bencana.

16. Erdogan menghidupkan kembali pengajaran Al Quran dan Hadits di sekolah-sekolah negeri, setelah hilang selama hampir 90 tahun, dihilangkan pemerintah sekular.

17. Erdogan menetapkan kebebasan berhijab di kampus-kampus Turki dan di parlimen.

18. Erdogan lah pemimpin muslim yang membuat lampu di jambatan gantung terbesar di dunia iaitu di pantai Laut Hitam dengan penerangan yang sangat besar bertuliskan “Bismillahirrahmanirrahim”

19. Erdogan mengembalikan pembelajaran bahasa Uthmaniyah yang berhuruf Arab di sekolah-sekolah negeri

20. Lebih 10 ribu kanak-kanak muslim yang berumur 7 tahun dengan penuh bangga akan memulai kewajiban solat berjemaah dan menghafal Al Quran.

Semoga pemimpin negara kami dapat meniru tindakan positif dan baik yang telah dilakukan oleh Erdogan. Ameen.

LIKE dan FOLLOW Vocket di Facebook serta Instagram


Chanathip Songkrasin Dipilih Sebagai Duta Mizuno Thailand Dan Jepun

Pemain kelab Hokkaido Consadole Sapporo Chanathip Songkrasin, diumumkan sebagai duta jenama peralatan sukan Jepun, Mizuno mulai 1 Disember 2017, menurut laman web rasmi Mizuno Jepun.

Mulai esok 2 Disember 2017, Chanathip Songkrasin akan menggunakan kasut keluaran dari Mizuno untuk aksi dalam saingan J1 League, bertemu Vegalta Sendai dalam perlawanan terakhir J1 League musim 2017.

Selain itu, beliau juga pihak Mizuno akan terus bekerjasama dengan Chanathip untuk mempertingkatkan lagi kualiti produk keluaran mereka melalui maklum balas serta cadangan dari Chanathip untuk menghasilkan produk bermutu tinggi.

Ia suatu penghormatan bagi saya selepas dipilih sebagai ‘brand ambassador’ untuk satu jenama sukan yang mempunyai sejarah yang hebat.

Saya amat teruja untuk beraksi menggunakan kasut Mizuno yang menggunakan teknologi terkini serta berkualiti tinggi, dalam perlawanan selepas ini.

Ini juga merupakan tonik dan motivasi untuk saya terus bekerja keras untuk kelab Hokkaido Consadole Sapporo dan juga pasukan kebangsaan Thailand.

Menurut sumber dari Jepun, kontrak Chanathip Sebagai ‘Brand Ambassador’ ini bernilai 10 Juta Baht / RM1.25 Juta selama setahun serta pelbagai lagi sokongan oleh Mizuno untuk segala kelengkapan Chanathip sebagai seorang pemain bola sepak profesional di Jepun.

Selain itu juga, Mizuno menjelaskan bahawa Chanathip merupakan ‘Brand Ambassador’ bukan sahaja di Thailand, tetapi juga di Jepun.

Mizuno juga akan menyiapkan kasut khas ‘custom made’ mengikut ukuran kaki Chanathip untuk aksi beliau bersama Hokkaido Consadole Sapporo serta skuad kebangsaan Thailand.

Sebelum ini, Chanathip lebih gemar menggunakan kasut dari jenama Adidas, namun sejak bulan November 2017, beliau lebih kerap menggunakan kasut Mizuno Rebula V1 Japan – Black Out.


Chanel Ciplak Dirampas Di Bukit Bintang

Sebuah butik terkenal di Jalan Bukit Bintang, Kuala Lumpur ‘kantoi’ apabila didapati menjual barangan tiruan dengan harga yang sebenar kepada pelanggan.

Butik berkenaan membuat keuntungan berlipat kali ganda apabila barangan tiruan berkenaan dijual dengan harga ribuan ringgit sedangkan kos barangan ciplak itu tidak melebihi RM100.

Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur merampas barangan tiruan yang menggunakan logo Chanel yang dijual oleh butik berkenaan. Serbuan pihak KPDNHEP berjaya merampas 33 unit barang tiruan jenama Chanel bernilai RM10,253.

Semua barangan jenama Chanel itu dikenal pasti sebagai tiruan oleh wakil cap dagang jenama berkenaan yang turut serta dalam operasi berkenaan.

Anda dinasihatkan untuk lebih berhati-hati dengan tawaran menarik supaya tidak menyesal di kemudian hari. Jika mahu beli produk yang benar-benar asli, terus sahaja ke butik rasmi jenama berkenaan untuk membuat pembelian.


Chanel ‘Koyak’ Dengan Pengguna TikTok Selepas Kalendar Berharga RM3,490 Dikecam

Kalendar Advent ialah kalendar khas yang digunakan untuk mengira atau merayakan hari-hari dalam jangkaan Krismas. Ia biasa dihasilkan setiap tahun setiap kali bulan Disember menjelma.

Chanel merupakan antara jenama yang tidak melepaskan peluang untuk menghasilkan kalendar Advent ini. Versi mereka adalah sangat mewah; berharga USD825 (+-RM3,490) dan berbentuk botol minyak wangi ikonik mereka Chanel N°5.

Seorang pengguna TikTok, Elise Harmon telah membeli kalendar berkenaan walaupun harganya mahal. “Adakah saya gila? Mungkin ya dan jom lihat apa yang ada dalam kalendar ini sama ada ia berbaloi dengan harganya,” kata Elise. Terangnya dalam video TikTok, kalendar berkenaan sangat cantik secara luaran tetapi terkejut dengan item yang diterimya.

A post shared by High Fashion Talk (@hftgroup)

Dalam setiap kotak kecik yang terkandung dalam kalendar berkenaan terkandung produk novelty daripada Chanel. Cuma bagi Elise, barangan yang diterimanya langsung tidak berbaloi dengan harga yang dibayarnya. “Kamu serius Chanel? Anda cuma bagi stiker dalam kotak ini? Nasib baik kotak nombor ini (5) kandungannya minyak wangi Chanel N°5,” katanya.

Penonton video beliau kemudiannya mahu Elise berkongsi kandungan semua kotak kecil yang diterimanya. Ada item yang boleh diterima antaranya lipstik dan pewarna kuku. Namun item seperti beg kecil untuk meletak stiker dan pelekat tatu sementara adalah antara item yang bagi warga TikTok adalah satu jenaka bagi mereka.

Mengeruhkan lagi keadaan, Elise berkata selepas beliau berkongsikan video berkenaan, beliau telah di block oleh akaun rasmi Chanel.

Setakat carian kami, akaun rasmi Chanel tidak lagi dijumpai di TikTok dan warga TikTok ‘berpindah’ ke Instagram Chanel untuk meninggalkan komen mereka di sana.

A post shared by CHANEL (@chanelofficial)

Walaupun dikritik hebat, kalendar Advent ini telah pun habis terjual kepada peminat tegar Chanel. Adakah anda sanggup bayar harga setinggi ini untuk ‘produk biasa’ demi jenama?

Aplikasi TikTok sebenarnya bermanfaat dan mempunyai banyak konten berguna. Baca lagi pada pautan di bawah.

Bukan Aplikasi ‘Sampah’, Ini Manfaat Lain TikTok Yang Ramai Tidak Tahu

Kenali Bella Poarch, Wanita Paling Terkenal Di TikTok Yang Dituduh Pengikut Illuminati

Hanya Hantar Kotak, Penjual Ini Dakwa Beg Tangan Bernilai RM35,000 Dicuri Pusat Kurier


Chanel Perkenalkan Aksesori Papan Luncur Dengan Harga Serendah RM31,362

Chanel akan tampil dengan dua aksesori sukan yang pastinya akan menarik perhatian penggemar sukan luncur. Aksesori tersebut adalah skateboard dan surfboard.

Menariknya, logo Chanel diletakkan pada permukaan skateboard dan surfboard tersebut. Bagi skateboard, ia diperbuat daripada kayu black lacquered dan pada bahagian bawahnya corak ‘quilted’ digunakan untuk memberikan kesan rumah ala Perancis. Bagi surfboard pula, ianya diperbuat daripada aluminium, gentian kaca dan polyurethane.

Koleksi ini tersedia di web store Chanel dan harga bagi skateboard adalah $7,700 (~RM31,362) dan harga surfboard adalah $8,900 (~RM36,249).


Chanel Saman Penjual eBay Hanya Kerana Masalah Pembungkusan

Semua sedia maklum bahawa Chanel merupakan jenama terkemuka yang eksklusif dan sering menjadi koleksi golongan muda mahupun golongan elit yang terpengaruh dengan minat selebriti yang sering berdandan menggunakan produk Chanel. Baru-baru ini, Chanel telah memfailkan saman terhadap salah seorang penjual di portal jual-beli atas talian, eBay.

Menurut laporan The Fashion Law, Chanel telah mengemukakan saman sebanyak USD56 juta atas alasan pembungkusan yang tidak betul oleh Ryan Ladijinsky, seorang penjual di eBay. Ryan dikemukakan saman berikutan dengan tindakan beliau menjual barangan yang tidak sepatutnya dijual iaitu barangan terpakai jenama Chanel seperti minyak wangi, sampel minyak wangi, produk kosmetik dan barangan yang terdapat sedikit kerosakan setelah proses pengilangan.

Lebih mengeruhkan keadaan lagi, Ryan bukanlah penjual yang berdaftar secara rasmi dibawah pihak Chanel. Pihak Chanel sangat menitikberatkan kualiti produk dan pembungkusan bagi menjaga reputasi Chanel sebagai produk premium.

Diharapkan agar penjual-penjual sampel minyak wangi yang mengambil kesempatan untuk mengaut keuntungan menjadikan isu saman ini sebagai pengajaran.


Chanel Tewas Kes ‘Tiru’ Logo Selepas Mahkamah Berpihak Kepada HUAWEI

Jenama fesyen mewah Chanel baru-baru ini tewas dalam kes mahkamah berkenaan dakwaan peniruan logo mereka oleh jenama HUAWEI. Menurut Chanel, satu logo yang dikeluarkan HUAWEI adalah ‘sangat mirip’ dengan logo ikonik double C mereka.

Mahkamah Kesatuan Eropah di Luxembourg telah menolak kes Chanel pada Rabu lalu dan berpihak kepada HUAWEI. Mahkamah berpendapat logo yang digunakan oleh jenama telco dari China itu sangat berbeza dan mempunyai perbezaan ketara berbanding logo ikonik Chanel.

Chanel has lost the latest round in its long-running trademark fight against Huawei, as the EU General Court sides with the Chinese tech titan. https://t.co/Fzs0LvMOs2 pic.twitter.com/Q979tBkCRI

— The Fashion Law (@TheFashionLaw) April 21, 2021

“Mahkamah telah menolak kes yang diusulkan oleh Chanel berkaitan pendaftaran logo HUAWEI kerana logo yang menjadi isu adalah tidak mirip antara satu sama dan lain,” kenyataan daripada mahkamah.

Ketegangan antara kedua-dua syarikat bermula sejak September 2017 apabila HUAWEI Technologies telah menghantar permohonan untuk mendaftar logo kepada EU Intellectual Property Office (EUIPO) untuk peralatan komputer mereka.

Namun pada Disember 2017, Chanel telah menghantar notis ke EUIPO menyatakan logo berkenaan mirip dengan logo ikonik Chanel dan pada hemat mereka boleh menyebabkan kekeliruan kepada pengguna.

Pada November 2019 EUIPO telah menolak permohonan Chanel dan berkata kedua-dua logo itu tidak sama dan tidak akan menyebabkan sebarang kekeliruan.

Ini beberapa kes lain yang mirip dengan kes ini. Baca lagi pada pautan di bawah.

Jenama Kasut Indonesia, Ventela Tepis Dakwaan Rekaan Logonya Tiru Vans

Marc Jacobs Disaman Kerana Ciplak Logo Ikonik Nirvana

DC Comics Kalah Kes Hak Cipta ‘Superman’ Di Indonesia


Hak Nama Stadium Bertukar Tangan, Buriram United Terima RM25 Juta Semusim Untuk 5 Tahun

Buriram United sekali lagi membuktikan bahawa mereka sememangnya sebuah kelab yang paling menguntungkan hasil daripada strategi pembangunan ekonomi kelab yang cukup berkesan.

Terkini, Buriram United secara rasmi mengesahkan bahawa mereka telah menukar nama stadium kebanggaan warga Buriram itu dari I-Mobile Stadium kepada nama baru iaitu Chang Arena.

‘Stadium naming rights’ ini telah dipersetujui bersama syarikat gergasi minuman keras terkenal Thailand, Chang selepas I-Mobile menarik balik tajaan mereka.

Hasil dari perjanjian terbaru bersama Chang, Buriram United bakal menerima perolehan bernilai RM124.5 juta selama tempoh 5 tahun yang telah dipersetujui oleh kedua-dua belah pihak.

Ini bermakna, untuk setiap musim, Buriram United akan menerima sekurang-kurangnya hampir RM25 juta dari hak penajaan nama stadium mereka sahaja!

Walaubagaimanapun, jumlah ini adalah termasuk dengan hak penajaan litar lumba Buriram iaitu Litar Antarabangsa Chang yang bakal menganjurkan siri Moto GP mulai musim 2018 nanti.

Menurut laporan dari laman web BrandBuffet.com, mereka telah membuat kajian terhadap jenama I-Mobile dan kesan terhadap penjaan hak nama stadium Buriram United.

Hasil kajian tersebut, I-Mobile sebuah anak syarikat kepada SAMART Group yang merupakan sebuah syarikat tempatan Thailand yang mengeluarkan telefon bimbit, mengghadapi isu dalam jualan produk mereka.

Perkara ini berlaku apabila berlaku lambakan telefon pintar yang lebih canggih, mempunyai harga yang tidak terlalu mahal berbanding I-Mobile serta strategi pemasaran yang agresif, tidak mampu disekat atau ditandingi oleh I-Mobile.

Kesan daripada penurunan perolehan I-Mobile, syarikat bersetuju untuk ‘menghapuskan’ jenama ini dari pasaran untuk mengelakkan kerugian yang lebih besar jika terus cuba untuk bersaing.

Impak kepada keputusan ini menyebabkan, mereka tidak menyambung hak penajaan nama stadium ‘Thunder Castle’ dan pihak Buriram United sendiri telah berunding serta mendapat maklum balas positif dan segera dari pihak Chang.


Channel ‘Sugu Pavithra’ Di YouTube Kini Kosong Tanpa Video

Sedikit mengecewakan namun itulah yang berlaku apabila kini tiada lagi video-video masakan resipi oleh pasangan suami isteri M. Sugu dan S. Pavithra, apabila channel YouTube mereka ‘Sugu Pavithra’ kini dilihat tidak lagi mempunyai sebarang kandungan sejak beberapa hari ini.

Walaupun tidak menyatakan sebab sebenar video-video tersebut sama ada dialihkan buat sementara waktu atau dipadamkan untuk selamanya, namun ia berlaku beberapa hari selepas suaminya didakwa di mahkamah atas beberapa dakwaan pada minggu lalu.

Perkara itu sudah pastinya menjadi tanya tanya buat sebahagian besar daripada peminat  dan pengikut yang kini mencecah 787,000 subscribers di channel mereka yang mula menarik perhatian sejak berlangsungnya siri perintah kawalan pergerakan yang lalu.

Bagaimanapun buat peminat yang merindukan perkongsian di YouTube daripada pasangan suami isteri itu, mereka mungkin boleh menarik nafas lega apabila mereka beberapa hari lalu menyatakan akan komitmen mereka untuk meneruskan penghasilan video seperti yang dilakukan sebelum ini.

Dalam laporan yang terbit di Harian Metro dua hari lalu, mereka memberitahu akan meneruskan kehidupan seperti biasa yang juga bermaksud akan meneruskan rancangan masakan mereka di YouTube.

“Saya dan suami akan teruskan kehidupan seperti biasa.

Kami akan kembali meneruskan rancangan masakan di YouTube nanti,” kata S. Pavithra seperti dipetik laporan tersebut.

Jadi kepada anda yang risau dengan penghasilan video akan datang oleh pasangan suami isteri yang berjaya memikat hati masyarakat negara kita mungkin tidak perlu risau kerana mereka sudah berjanji untuk kembali.

Namun buat masa ini mereka seperti dilaporkan sebelum ini meminta untuk diberikan sedikit ruang dan terus menyokong mereka dalam menghadapi situasi ketika ini.

Kisah pasangan suami isteri sebelum ini sememangnya menjadi kegemaran dengan kejayaan mereka yang bermula daripada merakam video masakan menggunakan telefon pintar sehingga mendapat pengiktirafan daripada perdana menteri.

Baca kisah-kisah mereka yang pernah dikongsikan kami sebelum ini di pautan di bawah.

Hanya Rakam Menggunakan Telefon, ‘Channel’ YouTube Masakan Wanita Ini Kini Dibayar Google

Tampil Seperti Model Dan Nafi Beli Rumah Baru, Ini Perkembangan Terbaru ‘Sugu Pavithra’

Bukan RM144,000 Tetapi Ini Pendapatan Sebenar Sugu Pavithra Selepas Meletup Di YouTube